Malaysia kutuk keras pengeboman balai polis di Bandung

(Lokasi kejadian serangan berani mati di Balai Polis Astana Anyar/Foto AFP)

PUTRAJAYA, 8 Disember- Malaysia mengutuk sekeras-kerasnya insiden serangan bom ke atas sebuah balai polis di wilayah Jawa Barat, Indonesia, semalam.Wisma Putra menerusi kenyataan di sini memaklumkan Malaysia berharap agar pihak yang terlibat mendalangi kejadian berdarah itu dibawa ke muka pengadilan dengan segera.“Malaysia juga merakamkan ucapan takziah dan simpati kepada Kerajaan Indonesia serta keluarga mangsa selain berdoa diberikan kesembuhan kepada yang cedera,” jelas kenyataan itu.Menurut AFP, serangan berani mati itu berlaku di Balai Polis Astana Anyar dekat Bandung pada pukul 8.20 pagi waktu tempatan yang membunuh seorang pegawai.Dalam kejadian itu, tujuh anggota polis dan sekurang-kurangnya tiga orang awam cedera.AFP memberitahu, identiti penyerang yang turut maut dalam kejadian itu sudah dikenalipasti oleh pihak berkuasa Indonesia.Penyerang dikenalipasti sebagai Agus Sujatno atau Abu Muslim berusia 34 tahun, yang juga pengganas kumpulan Jamaah Ansharut Daulah.Dalam kejadian itu, Agus dipercayai membawa sebilah pedang menyerang sekumpulan anggota polis yang sedang mengikuti latihan sebelum meletupkan diri.Mengulas lanjut, Wisma Putra memberitahu, Kedutaan Besar Malaysia di Jakarta mengesahkan bahawa setakat ini tiada rakyat Malaysia yang dilaporkan terlibat dalam kejadian tersebut.“Sekiranya mana-mana warga Malaysia memerlukan bantuan konsular atau ada sebarang pertanyaan lanjut, sila berhubung segera dengan pihak kedutaan,” jelas kenyataan itu lagi.Pejabat diplomatik Malaysia boleh dihubungi menerusi talian am +6221 5224947 atau kecemasan selepas waktu pejabat +62813 8081 3036 atau e-mel This email address is being protected from spambots. You need JavaScript enabled to view it..

(Anggota polis terbaring di atas lantai selepas serangan di Balai Polis Astana Anyar/Foto AFP)


Lubnan tahan rakyatnya yang jadi tali barut Israel

(Gambar edaran disediakan agensi foto Lubnan Dalati dan Nohra menunjukkan Najib Mikatimempengerusikan mesyuarat kabinet di istana kerajaan di ibu negara Lubnan, Beirut pada 5 Disember 2022/AFP)

BEIRUT, 7 Disember- Pihak berkuasa Lubnan menahan 185 orang disyaki bekerjasama dengan Israel sejak kejatuhan ekonomi tiga tahun lalu sehingga menyebabkan orang ramai terdesak mendapatkan wang tunai.Dua sumber keselamatan mendedahkan, jumlah tersebut telah meningkat berbanding sebelum ini dengan purata tangkapan empat hingga lima orang setahun."Ini kali pertama begitu ramai orang telah ditangkap kerana bekerjasama dengan Israel dan ini akibat krisis," menurut sumber berkenaan yang enggan mendedahkan nama.Lubnan dilanda krisis kewangan dan ekonomi teruk sejak 2019 yang menyaksikan kejatuhan mata wang negara itu dan menyebabkan bank membekukan deposit dan menjerumuskan rakyat dalam paras kemiskinan terburuk."Ini adalah satu tindakan kepada perlakuan yang menyasarkan orang Lubnan di media sosial dengan menawarkan iklan pekerjaan di syarikat tidak pernah wujud," kata sumber kedua.Katanya, seorang perekrut akan menghubungi pemohon dan setengah daripada mereka tidak tahu dihubungi agensi pengintip Israel.Sejak 2019, 165 kes berkaitan telah didakwa dengan 25 daripadanya disabitkan dan dijatuhkan hukuman.

(Gambar edaran agensi foto Lubnan Dalati dan Nohra menunjukkan perdana menteri Najib Mikati (tengah) mempengerusikan mesyuarat kabinet di istana kerajaan di ibu negara Lubnan Beirut pada 5 Disember 2022/AFP)

Lubnan kekal bertelagah dengan Israel dan melarang rakyatnya daripada mempunyai sebarang hubungan dengan Israel termasuk larangan melancong ke sana.Awal tahun ini Lubnan menahan 21 orang yang disyaki menjadi pengintip Israel, sumber kehakiman memberitahu AFP pada Januari.Antara April 2009 dan 2014, pihak berkuasa Lubnan menahan lebih 100 orang yang dituduh menjadi mengintip untuk Israel -AFP


Kes Khashoggi: Mahkamah AS ketepi saman terhadap Putera Mahkota Arab Saudi

(Putera Mahkota Arab Saudi, Mohammed bin Salman/AFP)

WASHINGTON, 7 Disember- Mahkamah persekutuan Amerika Syarikat (AS) mengetepikan saman terhadap Putera Mahkota Arab Saudi, Mohammed bin Salman berhubung dakwaan terbabit dalam pembunuhan wartawan Jamal Khashoggi, susulan syor imuniti oleh pentadbiran Joe Biden, menurut memorandum pandangan.Hakim Mahkamah Daerah Columbia, John Bates semalam menolak tuntutan terhadap putera mahkota dan dua defendan lain selepas pentadbiran Biden mengesyorkan imuniti, lapor Sputnik.Khashoggi dibunuh pada Oktober 2018 oleh ejen Arab Saudi di konsulat Arab Saudi di Istanbul.Perisikan AS percaya putera mahkota yang menjadi perdana menteri pada September, didakwa meluluskan operasi untuk membunuh wartawan itu.60,000 tangkapan menjelang mesyuarat APECFakta kes menunjukkan hujah kukuh bahawa tuntutan terhadap putera mahkota itu mempunyai merit walaupun kes itu tidak dapat diselesaikan oleh mahkamah pada masa ini."... AS telah memaklumkan kepada Mahkamah bahawa putera raja itu kebal... dan berhak mendapat imuniti sebagai ketua negara... selagi kekal memegang jawatan," menurut memorandum itu. -BERNAMA

(Mahkamah Persekutuan Amerika Syarikat/FOTO FAIL AFP)


Umar Patek bebas dengan parol

JAKARTA, 7 Disember- Salah seorang pembuat bom dalam letupan di Bali yang mengorbankan lebih 200 orang dua dekad lalu dibebaskan dengan parol pada Rabu, beberapa bulan selepas Jakarta mengurangkan mengurangkan hukuman penjara 20 tahun yang dikenakan terhadapnya.Umar Patek adalah ahli kumpulan bersekutu Al Qaeda yang meletupkan bom di sebuah bar dan kelab malam di pulau peranginan Bali Indonesia pada 2002, membunuh 202 orang termasuk 88 warga Australia."Mulai hari ini, Patek diletakkan bawah pengawasan penjara Surabaya," kata jurucakap Kementerian Undang-undang dan Hak Asasi Manusia Rika Aprianti kepada AFP.Patek didapati bersalah membuat bom yang digunakan dalam serangan di Bali.Serangan ke atas kelab malam dan bar itu adalah yang paling dahsyat dalam sejarah Indonesia dan membawa kepada tindakan keras terhadap ekstremisme di negara itu, yang mempunyai penduduk Islam terbesar di dunia. -AFP


Panahan kilat kesan cuaca ekstrim di India membunuh 907 orang

NEW DELHI, 7 Disember- India mencatatkan peningkatan ketara fenomena cuaca ekstrim tahun ini termasuk gelombang panas dan panahan kilat.Data kerajaan yang dikeluarkan hari ini menunjukkan kes kematian berpunca daripada situasi itu turut melonjak ke paras tertinggi dalam tempoh tiga tahun.Sehubungan itu, kumpulan saintis menyalahkan perubahan iklim yang didakwa penyumbang kepada peningkatan kes kematian di negara itu.Kementerian Sains Bumi dalam satu laporan kepada Parlimen berkata, India merekodkan pertambahan hampir lapan kali ganda fenomena gelombang haba dengan jumlah keseluruhannya adalah 27.Sementara bagi panahan kilat pula, rekod mencatatkan peningkatan lebih daripada 111 kali ganda dan ia mengakibatkan 907 nyawa terkorban.Selain itu, ribut petir meningkat lebih daripada lima kali ganda iaitu sebanyak 240. Sehingga bulan lalu, sebanyak 2,183 kematian keseluruhan direkodkan bagi tahun ini merupakan yang tertinggi sejak 2019.Data menunjukkan pada 2019, sebanyak 3,017 kes kematian direkodkan.Data turut menunjukkan fenomena seperti petir, banjir dan hujan lebat menyumbang sebanyak 78 peratus kematian tahun ini.

Kerajaan pada Ogos lalu berkata, suhu ketika musim tengkujuh di India telah meningkat pada abad ini dan negara itu mungkin mengalami gelombang haba yang lebih kerap pada masa depan.India adalah pencemar karbon ketiga terbesar di dunia walaupun pelepasan perkapitanya jauh lebih rendah daripada kebanyakan negara maju.Negara dengan jumlah penduduk hampir 1.4 bilion itu berdepan cuaca paling panas pada Mac lalu dalam tempoh lebih satu abad dan mengalami suhu luar biasa tinggi pada April dan Mei, terutamanya disebabkan perubahan iklim.Pertubuhan Kesihatan Sedunia (WHO) memaklumkan dari 1998 hingga 2017, lebih 166,000 orang meninggal dunia akibat gelombang panas di seluruh dunia.Sepanjang 2030 dan 2050, perubahan iklim dijangka menyebabkan kira-kira 250,000 kematian tambahan setiap tahun selain faktor lain seperti kekurangan zat makanan, malaria, cirit-birit dan tekanan haba. -REUTERS


Industri penerbangan global dijangka kembali catat keuntungan pada 2023 -IATA

ISTANBUL, 7 Disember- Persatuan Pengangkutan Udara Antarabangsa (IATA) pada Selasa menjangkakan industri penerbangan global kembali mencatat keuntungan pada 2023 buat kali pertama sejak 2019, lapor Agensi Anadolu.Persatuan itu menjangkakan keuntungan bersih sekitar AS$4.7 bilion pada 2023, manakala pada tahun ini, sektor itu dijangka mencatat kerugian bersih AS$6.9 bilion, menurut satu kenyataan yang dikeluarkan IATA.Industri penerbangan menjadi antara sektor yang paling terjejas susulan langkah-langkah pandemik seperti sekatan pergerakan dan perjalanan.Kenyataan IATA turut mendedahkan kerugian sebanyak AS$42 bilion pada 2021 dan AS$137.7 bilion pada 2020."Pemulihan kewangan akan terlaksana dengan industri dijangka mencatat keuntungan pada 2023 sejak 2019," kata ketua pengarah IATA, Willie Walsh. -BERNAMA

(IATA menjangkakan keuntungan bersih sekitar AS$4.7 bilion pada 2023, manakala pada tahun ini, sektor itu dijangka mencatat kerugian bersih AS$6.9 bilion/BERNAMA)


Setengah juta rakyat Australia dijangkiti COVID-19

CANBERRA, 7 Disember- Pakar penyakit berjangkit menjangkakan sehingga 500,000 rakyat Australia kini dijangkiti COVID-19.Doktor penyakit berjangkit dan ahli mikrobiologi dari Australian National University (ANU) dan Hospital Canberra, Peter Collignon pada Rabu mendedahkan bahawa sekitar dua peratus daripada penduduk negara itu berkemungkinan dijangkiti COVID-19.Jabatan Kesihatan memaklumkan terdapat lebih 14,000 jangkitan dilaporkan setiap hari dalam tempoh seminggu hingga 29 November tetapi Collignon berpendapat jumlahnya berkemungkinan jauh lebih tinggi, lapor Xinhua."Saya fikir satu atau dua peratus penduduk mungkin telah dijangkiti COVID pada masa ini, tetapi sebahagian besarnya telah dijangkiti semula.“Kemasukan ke Unit Rawatan Rapi (ICU) dan kebergantungan kepada alat bantuan pernafasan tidak sama seperti awal tahun ini," katanya kepada News Corp Australia.Pada pertengahan Oktober, purata kes mingguan di Australia sekitar 170.3 kes bagi setiap satu juta orang.Menjelang akhir November angka itu meningkat kepada 554.1 kes bagi setiap satu juta orang.Menurut Jabatan Kesihatan, gelombang jangkitan keempat Australia merebak pada kadar lebih rendah berbanding jangkaan.

(Pada pertengahan Oktober, purata kes mingguan di Australia sekitar 170.3 kes bagi setiap satu juta orang/FOTO FAIL AFP)

Persatuan Perubatan Australia (AMA) memaklumkan meskipun kadar kemasukan ke ICU adalah rendah namun hospital menghadapi masalah kesesakan."Kami kini berdepan situasi semua kakitangan hospital mula dijangkiti COVID. Keadaan itu menyebabkan kekurangan petugas dan dijangka bertambah sukar dalam tempoh beberapa minggu akan datang," kata Presiden AMA Steve Robson. -BERNAMA


EU sokong vaksin baharu Omicron sebagai suntikan pertama

THE HAGUE, 7 Disember- Penyelia ubat-ubatan Kesatuan eropah (EU) berkata dua vaksin baharu COVID-19 menyasarkan varian Omicron kini boleh digunakan bagi suntikan pertama dan bukan hanya sebagai dos penggalak.Agensi Ubat Eropah (EMA) meluluskan vaksin Pfizer/BioNTech dan Moderna itu pada September serta Oktober lalu, masing-masing bagi menentang varian BA.4 dan BA.5, tetapi hanya bagi mereka yang sudah menerima suntikan pertama.Penyelia berpangkalan di Amsterdam itu berkata satu pasukan bertindak kecemasan memutuskan dua vaksin itu, yang kini hanya dibenarkan sebagai suntikan dos penggalak, boleh digunakan sebagai suntikan utama.Vaksin berkenaan boleh digunakan bagi dewasa dan kanak-kanak dan keselamatannya menyamai vaksin mRNA yang asal.Keputusan itu dibuat selepas semakan kajian makmal mengenai tindak balas imuniti vaksin bivalen itu, khusus menyasarkan varian baharu, Omicron, selain virus asal COVID-19 yang pertama kali muncul di Wuhan, China pada akhir 2019.Negara Eropah kini berlumba meluluskan dos vaksin generasi baharu supaya mereka boleh memulakan kempen suntikan doa penggalak dan bagi mereka yang belum menerima suntikan vaksin.

(Ketua Strategi Ancaman Kesihatan dan Vaksin EMA, Marco Cavaleri/AFP)

Walaupun varian membimbangkan sebelum ini seperti Alpha dan Delta hampir dihapuskan secara beransur-ansur, Omicron dan sub variannya terus mendominasi sehingga sekarang.Varian BA.4 dan BA.5 khususnya menyebabkan kemunculan gelombang baharu wabak di Eropah dan Amerika Syarikat (AS) sejak beebrapa bulan kebelakangan ini.Semua varian Omicron hanya menyebabkan kesan gejala yang ringan dan kurang menjejaskan paru-paru serta salur pernafasan, menyebabkan gejala seperti demam, kelesuan dan hilang deria bau. - AFP


Kemalangan kereta api di Sepanyol, 150 cedera ringan

MADRID, 7 Disember- Lebih 150 orang cedera ringan pada Rabu apabila sebuah kereta api merempuh belakang sebuah lagi kereta api di sebuah stesen berhampiran Barcelona, kata perkhidmatan kecemasan dan pengendali kereta api Renfe Sepanyol hari ini.Jurucakap Perkhidmatan Kecemasan Wilayah SEM berkata, sebahagian besar mereka yang cedera dalam perlanggaran yang berlaku sejurus sebelum 8:00 pagi itu mengalami kecederaan ringan."Perlanggaran antara dua kereta api pada jam 7:50 pagi di stesen Montcada i Reixac-Manresa, di laluan menuju ke Barcelona, itu menyaksikan sebuah kereta api melanggar belakang sebuah lagi kereta api," kata jurucakap pengendali kereta api negeri itu. AFP.Perkhidmatan kereta api di sepanjang laluan itu digantung di kedua-dua arah dan Renfe telah membuka siasatan terhadap apa yang berlaku, katanya.“Terdapat 155 orang terjejas di mana 150 daripadanya cedera ringan dan lima cedera sederhana,” kata seorang jurucakap kepada AFP.Beliau berkata 18 unit pasukan perubatan telah dikerahkan ke kawasan itu, yang terletak kira-kira 10 kilometer (enam batu) di utara Barcelona. -AFP


PM Thailand beri bayangan bertanding pilihan raya 2023

(Perdana Menteri Thailand Prayut Chan-O-Cha memberi bayangan beliau bakal bertanding dalam pilihan raya umum akan datang, buat pertama kalinya/AFP)

BANGKOK, 7 Disember- Perdana Menteri Thailand Prayut Chan-O-Cha memberitahu beliau mahu terus memimpin negara itu sehingga 2025.Ia seterusnya memberi bayangan beliau bakal bertanding dalam pilihan raya umum akan datang, buat pertama kalinya.Thailand dijangka mengadakan pilihan raya awal tahun depan dengan parti pembangkang utama Pheu Thai melancarkan beberapa tema kempennya, sejak semalam.Prayut mengambil alih tampuk pimpinan negara berkenaan pada 2014 sebelum mengukuhkan kedudukannya dalam pilihan raya 2019 yang penuh kontroversi, namun popularitinya sejak kebelakangan ini dilaporkan kian merudum.Menurut kajian terkini, Parti Pheu Thai dikatakan meraih sokongan yang tinggi tetapi perlembagaan Thailand yang digubal di bawah pemerintahan tentera mewujudkan sistem politik yang memihak kepada parti-parti yang berhubung kait dengan tentera.Pada September, Mahkamah Perlembagaan memutuskan had penggal lapan tahun Prayut sebagai Perdana Menteri akan berakhir pada 2025.Beliau diminta mengulas perancangannya pada mesyuarat kabinet mingguan pada Selasa.

(Perdana Menteri Thailand Prayut Chan-o-cha tiba untuk menghadiri acara "Dialog Pemimpin APEC dengan ABAC"semasa sidang kemuncak Kerjasama Ekonomi Asia-Pasifik (APEC) di Bangkok pada 18 Novemver 2022/AFP)

“Saya akan melakukan yang terbaik dalam tempoh dua tahun ini dan selepas itu akan ada pilihan sesuai yang diterima orang ramai untuk meneruskan tugas saya,” katanya kepada pemberita.Prayut dijangka meninggalkan Parti Palang Pracharath, yang menerajui kerajaan campuran sekarang, dan menyertai parti baharu yang dikatakan telah ditubuhkan khusus untuknya sebelum pilihan raya.Namun pada Selasa beliau enggan mengesahkan desas-desus itu sambil berkata: "Saya akan bercakap mengenainya kemudian".Tarikh pilihan raya belum diputuskan, tetapi jika ia tidak dibubarkan awal, parlimen akan menamatkan penggalnya pada Mac tahun depan, peringkat untuk mengundi ditetapkan pada Mei.-AFP


Satu maut, 10 cedera dalam insiden pengeboman di Indonesia

BANDUNG, 7 Disember- Seorang pegawai polis terbunuh dan 10 cedera dalam satu insiden pengeboman berani mati yang berlaku di Bandung, Indonesia, hari ini.Serangan yang disasarkan ke atas sebuah balai polis di wilayah Jawa Barat itu berlaku kira-kira pukul 8.00 pagi waktu tempatan.Ketua Polis Jawa Barat, Suntana berkata pihak polis belum lagi menentukan motif serangan dan identiti penjenayah turut belum diketahui.Seorang individu dilaporkan tercedera akibat terkena serpihan kaca daripada letupan yang berlaku."Ketika pegawai kami membuat panggilan pagi, seorang lelaki cuba memasuki pejabat secara paksa meski ada pegawai cuba menghalangnya.“Penjenayah berkeras mahu mendekati pegawai kami sambil menghunus pisau dan tiba-tiba letupan berlaku," jelas Suntana kepada wartawan.Suspek difahamkan menunggang motosikal ke balai polis dengan lampiran kertas putih yang membawa mesej mengutuk kanun jenayah Indonesia.Seorang saksi kejadian, Didin Khaerudin menyatakan letupan berlaku secara tiba-tiba dalam kesibukan kota."Saya mendengar bunyi dentuman, ia sangat kuat. Saya tiba di puncak di dalam pejabat polis dan saya melihat asap tebal berkepul-kepul," kata Khaeruddin kepada AFP.Terdahulu, Indonesia pernah mengalami serangan pengebom berani mati di pulau peranginan, Bali yang mana lokasi tersebut merupakan tempat serangan militan paling teruk di Asia Tenggara apabila mengorbankan lebih 200 orang pada Oktober 2002.-AFP

(Orang awam berhampiran lokasi pengeboman diarah berada diluar perimeter laranganyang dikuatkuasakan pihak polis/AFP)


Presiden Ecuador tetapkan 5 Februari, laksana referendum ekstradisi

QUITO, 7 Disember- Presiden Ecuador Guillermo Lasso berkata pada Selasa beliau telah menetapkan 5 Februari sebagai tarikh untuk membuat pengutan suara mengenai isu keselamatan, politik dan alam sekitar, termasuk ekstradisi warga Ecuador yang dikaitkan dengan jenayah terancang.Lasso, seorang konservatif yang memegang jawatan pada Mei 2021, telah mencadangkan ekstradisi warga Ecuador yang terlibat dalam pengedaran dadah dan jenayah terancang antarabangsa sebagai langkah keselamatan.Berfungsi sebagai pintu masuk kepada kokain yang dihasilkan di negara jiran Colombia dan Peru, Ecuador telah menyaksikan peningkatan drastik jumlah keganasan jenayah berkaitan dadah sejak beberapa tahun kebelakangan ini, dengan negara itu merampas 210 tan dadah tahun lepas.Di Colombia, pengeluar kokain terbesar dunia, ekstradisi ke Amerika Syarikat telah terbukti sebagai senjata yang sangat berkesan terhadap pengedar dadah.Pungutan suara itu akan diadakan pada masa yang sama dengan pilihan raya tempatan, apabila pengundi akan diminta memilih ahli Majlis Penyertaan Rakyat dan Kawalan Sosial, yang bertanggungjawab melantik pihak berkuasa termasuk peguam negara, pegawai pengawal negeri, ombudsman dan ahli daripada majlis pilihan raya. -AFP


Pemuliharaan alam semula jadi perlu diutamakan - PBB

MONTREAL, 7 Disember- Pertubuhan Bangsa Bersatu (PBB) menyelar tindakan syarikat gergasi yang mengutamakan keuntungan tanpa memikirkan mengenai pemuliharaan alam semula jadi.Sekiranya dibiarkan, mudarat besar menanti penduduk dunia.Setiausaha Agung PBB, Antonio Guterres menegaskan pertumbuhan ekonomi yang tidak terkawal menjadikan manusia sendiri sebagai senjata terhadap isu kepupusan secara besar-besaran."Segala kerosakan yang berlaku hanya boleh dipulihkan oleh manusia sendiri. Kepada para hartawan, kita tiada planet B," kata Antonio ketika berucap pada majlis menjelang Persidangan Kepelbagaian Biologi (COP15) di Montreal, Kanada.COP15 adalah acara berbeza dengan COP27 yang berlangsung awal bulan ini iaitu rundingan PBB mengenai iklim.Hampir 200 negara berkumpul bagi menjayakan persidangan terbabit.


Insiden tumpahan minyak, pantai tumpuan pelancong di Venezuela ditutup

LECHERÍAS, 7 Disember- Beberapa pantai yang sering jadi tumpuan pelancong di Anzoategui, Venezuela ditutup kepada orang ramai susulan insiden tumpahan minyak.Menurut Pengarah Pasukan Perlindungan Setempat, Gustavo Castillo, untuk peringkat awal penutupan berkuat kuasa selama 72 jam.Ia bagaimanapun mungkin dilanjutkan bergantung kepada keadaan semasa.Datuk Bandar, Manuel Ferreira memaklumkan pencemaran melibatkan kawasan pantai sejauh empat kilometer.Setakat ini, Kerajaan Presiden Nicolás Maduro dan syarikat minyak PDVSA milik kerajaan masih belum mengumumkan punca tumpahan minyak yang berlaku secara terperinci di sepanjang pantai negeri Anzoátegui.Puerto La Cruz yang terletak berhampiran merupakan kawasan pemprosesan dan agihan minyak untuk pasaran domestik dan antarabangsa.Kilang penapisan berdekatan Puerto La Cruz mempunyai kapasiti untuk memproses 200,000 tong minyak mentah sehari. Setiap hari di luar pantai Lecherías, banyak kapal tangki menunggu giliran untuk memuatkan minyak mentah dan gas asli untuk pasaran Venezuela dan antarabangsa.-AFP

(Haiwan seperti burung turut menjadi mangsa akibat insiden tumpahan minyak/AFP)


Naib Presiden Argentina dihukum penjara atas kesalahan rasuah

BUENOS AIRES, 7 Disember- Naib Presiden Argentina, Cristina Fernandez de Kirchner dihukum penjara enam tahun atas kesalahan rasuah.Menerusi penghakimannya, mahkamah Persekutuan turut melarang pemimpin terbabit memegang jawatan awam.Namun sebagai ketua Senat dan penggubal undang-undang, beliau dilindungi daripada pendakwaan."Pada 2023 saya tidak akan menjadi calon untuk apa-apa, saya tidak akan mempunyai keistimewaan lagi.Saya akan berundur apabila penggal kerajaan sekarang berakhir pada Disember tahun depan. Nama saya tidak akan ada dalam mana-mana kertas undi," kata Fernandez dalam siaran langsung maya di Youtube selepas hukuman dijatuhkan.Tiga panel hakim mendapati Fernandez de Kirchner bersalah melakukan penipuan berhubung pemberian kontrak kerja awam di wilayah selatan Santa Cruz.Fernandez de Kirchner tidak perlu menjalani hukuman serta-merta kerana keputusan itu perlu disahkan Mahkamah Agung.Sebelum ini, wanita terbabit mendakwa menjadi sasaran seteru politik.Pendakwa raya Persekutuan menuduh Fernandez de Kirchner memberi kontrak kerja awam palsu dan terlalu mahal di Santa Cruz semasa tempoh dua penggalnya sebagai presiden dari 2007 hingga 2015.-REUTERS

(Naib Presiden Argentina, Cristina Fernandez de Kirchner/AFP)


Xi Jinping tiba di Arab Saudi, bincang hala tuju China-Arab

RIYADH, 7 Disember- Presiden China, Xi Jinping telah tiba di Arab Saudi bagi pertemuan yang memfokuskan tentang sumber tenaga bersama pemimpin serantau.Lawatan selama tiga hari itu adalah lawatan Xi kali ketiga sejak wabak COVID-19 melanda pada 2020 dan yang pertama ke negara pengeksport minyak mentah terbesar dunia itu.Pertemuan itu bakal menyaksikan perbincangan dua hala dengan Raja Saudi, Raja Salman dan Putera Mahkota, Mohammed Salman selain menyertai sidang kemuncak bersama enam anggota Majlis Kerjasama Teluk dan menghadiri sidang kemuncak China-Arab pada Jumaat ini.Pasaran minyak dijangka menjadi agenda utama perbincangan antara kedua-dua negara susulan kesan yang dialami pasaran sejak Rusia menyerang Ukraine pada Februari.

(Putera Mahkota A. Saudi, Mohammed Salman (kiri) dan Presiden China, Xi Jinping (kanan)/AFP)

Penganalisis Arab Saudi, Ali Shihabi menjangka beberapa perjanjian (MoU) berhubung agenda itu akan ditandatangani.Tambahnya, selain sumber tenaga, pemimpin dari kedua-dua negara itu berkemungkinan akan membincangkan potensi perjanjian lain bagi menyaksikan penglibatan firma China dalam projek mega Arab Saudi.Projek-projek tersebut termasuk projek bandar mega futuristik bernilai AS$500 bilion yang dikenali sebagai NEOM yang berteraskan teknologi pengawasan dan pengecaman muka.Jumaat lalu, G7 dan Kesatuan Eropah bersetuju dengan penetapan harga AS$60 dolar setong ke atas minyak Rusia dalam usaha untuk menafikan Kremlin menggunakan dana minyak sebagai sumber perang.Kartel minyak OPEC+ yang diketuai bersama oleh Arab Saudi dan Rusia turut memilih untuk mengekalkan pemotongan pengeluaran sebanyak dua juta tong sehari yang diluluskan pada Oktober. -AFP


Cadangan polis guna robot pembunuh ditangguhkan

SAN FRANCISCO, 7 Disember- Cadangan penggunaan robot pembunuh dalam pasukan polis San Francisco ditangguhkan.Cadangan tersebut disuarakan ahli majlis perbandaran kerana ia memerlukan penyelidikan lebih terperinci sebelum dilaksanakan.Pihak polis menyambut baik rancangan itu bagaimanapun menegaskan bahawa ia akan menjadi pilihan terakhir untuk menangani kes jenayah besar seperti melumpuhkan serangan sekumpulan penembak atau pengebom berani mati.Ahli lembaga penyelia bandar, Gordon Mar menyatakan kegusaran berhubung perkara tersebut meski menyokong tujuan asal pelaksanaan itu."Minggu lalu, walaupun terdapat kebimbangan etika, saya menyokong undang-undang itu tetapi sepanjang minggu lalu saya berasa amat tidak selesa mengenainya."Saya tidak fikir robot bersenjata akan menjadikan kita lebih selamat," kata Gordon kepada AFP.Pengumuman mengenai cadangan itu telah mencetuskan tajuk utama di seluruh dunia serta beberapa individu turut memberi pemerhatian dengan ramalan kehidupan bakal seperti filem 'Terminator' dan 'Black Mirror'.Penunjuk perasaan menghadiri mesyuarat pada Selasa dan telah turun ke dewan bandaraya menuntut rancangan itu dibatalkan.Jawatankuasa dinasihat untuk mengkaji secara lebih mendalam tentang matlamat robot pembunuh dan tidak hanya semata-mata memenuhi keperluan untuk memperoleh peralatan ala ketenteraan.-AFP


Brunei tingkat pengesanan awal dalam kalangan kanak-kanak OKU

BRUNEI, 7 Disember - Pengesanan awal sangat penting dalam usaha membantu perkembangan Orang Kurang Upaya (OKU). Ia membuka jalan bagi intervensi awal bertujuan mengurangkan kesan kurang keupayaan dalam kalangan kanak-kanak seterusnya meningkatkan peluang untuk mereka lebih berdikari apabila dewasa kelak. Menteri Kesihatan negara Brunei Darussalam, yang juga Timbalan Pengerusi Lembaga Pengarah, Pantai Jerudong Specialist Centre (PJSC) , Datuk Seri Setia Doktor Awang Haji Mohammad Isham Haji Jaafar berucap demikian pada 'Majlis Pelancaran Hari Antarabangsa Orang Kelainan Upaya 2022' anjuran Pusat Strok dan Pemulihan Neurosains Brunei, PJSC, di Jerudong, Bandar Seri Begawan baru-baru ini. "Kerjasama antara Kementerian Kesihatan dan PJSC dalam memberikan perkhidmatan pemulihan dan rehabilitasi kepada pesakit-pesakit dewasa yang menghidap pelbagai jenis masalah kesihatan, membolehkan para pesakit mendapatkan perkhidmatan pemulihan serta sebarang alat bantu, sama ada yang berteknologi mudah atau canggih," jelas beliau. Ini bagi membolehkan mereka bekerja, bersekolah dan meneruskan kehidupan dalam masyarakat seperti biasa.

Jelasnya lagi, ia juga penting bagi memastikan peluang pekerjaan terbuka luas kepada mereka termasuk penyediaan cara dan garis panduan yang praktikal untuk mengurangkan ketidaksamaan di tempat kerja, di samping mempromosikan kepelbagaian.Tema sambutan Hari Antarabangsa OKU pada tahun ini ialah 'Penyelesaian transformatif bagi pembangunan inklusif: Peranan inovasi dalam memacu dunia yang terbuka dan saksama'.


Indonesia lulus undang-undang hukum hubungan seks luar nikah

JAKARTA, 7 Disember - Parlimen Indonesia meluluskan undang-undang menghukum hubungan seks luar nikah dengan penjara sehingga satu tahun. Perubahan besar kanun jenayah itu diluluskan Timbalan Speaker Dewan selepas menerima majoriti undi ahli Parlimen.Menteri Hukum dan Hak Asasi Manusia, Yasonna Laoly ketika mengulas perkara itu menyatakan, pelbagai aspek diambil kira dan dibahaskan sebelum undang-undang berkenaan diluluskan.

(Parlimen Indonesia meluluskan undang-undang menghukum hubungan seks luar nikah dengan penjara sehingga satu tahun/ AFP)

Kejayaan pindaan kanun jenayah itu juga merupakan keputusan bersejarah dan meninggalkan legasi kanun jenayah penjajah yang diwarisi.Antara artikel dalam kanun jenayah yang diluluskan, termasuk menghukum hubungan seks luar nikah sebagai jenayah serta mengharamkan pasangan belum bernikah tinggal serumah.Kelulusan itu bagaimanapun menyentap perhatian kumpulan hak asasi manusia yang menyatakan bantahan terbuka dengan menyifatkannya sebagai penghalang kebebasan sivil. -AFP


Bimbang risiko jangkitan COVID-19, penduduk China beli kit antigen, ubat

BEIJING, 7 Disember - Penduduk China bergegas membeli kit antigen COVID-19 dan ubat demam serta selesema berikutan langkah pihak berkuasa negara tersebut melonggarkan sekatan membendung penularan wabak itu sehingga mencetuskan kebimbangan orang ramai terhadap peningkatan risiko jangkitan.Platform jualan ubat dalam talian, farmasi dan pengeluar ubat-ubatan melaporkan lonjakan jualan termasuk syarikat JD Health yang memaklumkan jualan kit ujian antigen meningkat 344 peratus sepanjang tempoh 28 November hingga 4 Disember lalu berbanding minggu sebelumnya."Semua orang di sekeliling saya membeli kit antigen, dan saya turut membeli sebanyak 50 unit. Memandangkan negara sedang memasuki fasa baharu dasar pandemik, saya tidak pasti apa akan berlaku selepas ini. Kami hanya dapat berusaha melindungi diri, jadi saya juga membeli pelitup muka N95 dan ubat Tylenol serta Ibuprofen," kata penduduk Beijing, Huang Yuqi.

(Orang ramai beratur panjang untuk membeli kit antigen COVID-19 dan ubat demam serta selesema di Beijing, China/ REUTERS)

Seorang pembantu kedai ubat di Beijing pula memberitahu Reuters bahawa mereka kehabisan stok ubat demam sejak kelmarin.Kelmarin, pengawal selia pasaran di Beijing mengeluarkan amaran melarang perbuatan menyorok produk pencegahan epidemik dan menaikkan harga jualannya, meliputi ubat antivirus, pelitup muka serta produk disinfeksi. - REUTERS


Angka kematian akibat tanah runtuh di Colombia meningkat kepada 33 orang

BOGOTA, 7 Disember - Angka kematian akibat tanah runtuh di lebuh raya di Colombia, pada Ahad lepas, meningkat kepada 33 orang. Menteri Dalam Negeri, Alfonso Prada memaklumkan kesemua mangsa korban termasuk tiga kanak-kanak telah dikenal pasti. Sembilan mangsa berjaya diselamatkan manakala empat daripada mereka kini kritikal. Susulan kejadian itu, beliau turut memaklumkan, pihak berkuasa merancang untuk mengisytiharkan amaran maksimum di seluruh negara sebagai persediaan menghadapi bencana berkaitan cuaca di tengah-tengah gelombang sejuk yang dijangka berterusan selama beberapa bulan lagi.

(Angka kematian akibat tanah runtuh di lebuh raya di Colombia, pada Ahad lepas, meningkat kepada 33 orang/ AFP)

Presiden Gustavo Petro telah mengarahkan Pusat Kawalan Bersatu Kebangsaan ditempatkan di Bogota bagi memantau keadaan jalan raya ketika keadaan cuaca buruk.Gabenor Risaralda Victor Manuel Tamayo pula memberitahu keadaan lokasi yang teruk telah menyukarkan usaha mencari mangsa terperangkap dan untuk menguruskan mayat. Dalam kejadian di Lebuhraya Pereira-Quibdo, tanah runtuh telah menimbus sebuah bas yang membawa penumpang dari Cali ke Condoto serta sebuah kereta dan motosikal. -REUTERS


Polis Thailand sangkal dakwaan letupan kedua di laluan kereta api Sadao akibat kecuaian

(Anggota skuad pemusnah bom memeriksa tempat kejadian letupan bom di landasan kereta api di Sadao, Songkhla, Sabtu lalu/ Foto BERNAMA)

SONGKHLA, 7 Disember - Polis Thailand menyangkal dakwaan letupan kedua yang berlaku di landasan kereta api Sadao sehingga mengorbankan tiga pekerja pada Selasa disebabkan kecuaian skuad pemusnah bom.Letupan itu yang turut mencederakan empat lagi pekerja penyelenggaraan berlaku kira-kira 400 meter dari tempat kejadian pertama Sabtu lalu.Ketua Polis Songkhla, Mejar Jeneral Wara Vechapinan berkata skuad pemusnah bom telah memeriksa tempat kejadian untuk memastikan keselamatan awam.Beliau menjelaskan terdapat banyak faktor yang menyumbang kepada kerosakan peranti pengesan bom termasuk cuaca.“Bagaimanapun, pihak berkuasa akan menjalankan siasatan,” katanya pada sidang media di sini.Tujuh pekerja rel dilaporkan berada di tempat kejadian untuk menjalankan kerja-kerja pembaikan di landasan yang rosak apabila letupan berlaku kira-kira pukul 6.30 pagi waktu tempatan.

(Komander Wilayah 4 Tentera Darat, Lt Jen Santi Sakuntanak (dua, kanan) melawat tempat kejadian di mana tiga pekerja State of Railway Thailand (SRT) terbunuh dan empat lagi cedera apabila bom meletup di Sadao, Songkhla/ Foto BERNAMA)

Letupan kuat itu menyebabkan tiga pekerja maut di tempat kejadian manakala empat lagi dikejarkan ke hospital untuk menerima rawatan.Pada 3 Disember, berlaku satu letupan bom di landasan menyebabkan kereta api barang mengangkut getah yang dalam perjalanan dari Hatyai ke Padang Besar tergelincir.Sementara itu, State of Railway Thailand (SRT) sedang mendapatkan kerjasama daripada pihak penguatkuasa untuk meningkatkan kawalan keselamatan di tempat kejadian. Gabenor SRT, Nirut Maneepan dalam satu kenyataan berkata adalah penting untuk memastikan keselamatan pekerja yang tiba di tempat kejadian untuk membaiki landasan kereta api yang rosak akibat dibom pada Sabtu lalu.“Kita perlu memastikan keselamatan semua termasuk pekerja, pegawai serta orang awam yang menggunakan perkhidmatan kereta api,” kata beliau.Sehingga kini, laluan kereta api Hatyai-Padang Besar masih ditutup selama beberapa hari bagi menjalankan kerja-kerja pembaikan. -BERNAMA


NGO beri amaran risiko penyakit berjangkit pasca gempa bumi di Cianjur

CIANJUR, 6 Disember-Sebuah badan bukan kerajaan (NGO) yang berpangkalan di London, Save the Children memberi amaran terdapat risiko wabak penyakit berjangkit pasca gempa Cianjur, Jawa Barat, Indonesia.Jumlah mangsa yang ramai dan terpaksa berhimpit dalam khemah sementara tanpa akses kepada sanitasi mencukupi bakal menyumbang kepada penularan jangkitan.Selain itu, gegaran selepas gempa dan hujan lebat membentuk keadaan berlopak dan berpaya yang boleh mencetuskan risiko tinggi penularan penyakit dan jangkitan.

(Pemandangan di khemah mangsa gempa bumi Cianjur, Indonesia/REUTERS)

NGO itu menegaskan, lebih banyak bantuan diperlukan selepas gempa bumi dan gegaran susulan yang merosakkan 40,000 kediaman dan lebih 500 sekolah.Hampir 115,000 orang termasuk 38,450 kanak-kanak hilang tempat tinggal selepas gempa bumi melanda negara itu pada 21 November lalu.Mangsa memerlukan bantuan menyelamatkan nyawa secepat mungkin namun terbatas berikutan masalah geografi dan sukar diakses menerusi kemudahan darat iaitu jalan raya.Bantuan turut terjejas akibat kebanjiran pelancong bencana yang ke lokasi kejadian untuk melihat kemusnahan.Save the Children telah beroperasi di Indonesia sejak 1976 dan aktif di 19 daripada 38 wilayah dengan menjalankan program kemanusiaan berkaitan pendidikan, kesihatan dan pemakanan, perlindungan kanak-kanak dan kemiskinan-AFP


Semua aktiviti di China digantung bagi upacara peringati mendiang bekas Presiden Jiang Zemin

BEIJING, 6 Disember-Semua aktiviti di China dihentikan hari ini sewaktu upacara memperingati bekas Presiden Jiang Zemin, yang meninggal dunia minggu lalu pada usia 96 tahun.Upacara rasmi memperingati mendiang bekas Presiden China itu dihadiri Presiden Xi Jinping dan para pemimpin lain, menurut agensi berita Xinhua. Upacara peringatan awam bermula 10 pagi itu berlangsung di Dewan Besar Rakyat di Beijing dan disiarkan secara langsung di stesen-stesen tv utama.

(kalungan bunga diletakkan di luar perkarangan rumah bekas Presiden China, Jiang Zemin yang meninggal dunia pada 30 November lalu /AFP)

Ketika upacara, siren dibunyikan di seluruh China dan semua pemimpin wilayah dan jabatan, anggota parti, tentera dan rakyat diwajibakan menyaksikannya.Sementara itu, bendera di seluruh China dan di bangunan-bangunan pemerintah di luar negara dikibarkan separuh tiang serentak sambil bertafakur selama tiga minit. Manakala pasaran saham di Shanghai dan Shenzen menggantungkan perdagangan selama tiga minit.Perkara sama turut dilakukan Bursa Hong Kong selain aktiviti hiburan awam turut digantung selama sehari.Jiang meninggal dunia di Shanghai, 30 November lalu lalu kerana menghidap leukemia selain kegagalan beberapa organ dalaman.

Bekas Presiden, Jiang Zemin diingati kerana menerajui China melalui era tranformasi dari akhir 1980-an hingga alaf baharu.Zemin mengambil alih kuasa selepas peristiwa berdarah pembunuhan beramai-ramai di Dataran Tiananmen pada 1989 dan mengetuai negara paling ramai penduduk dunia itu ke arah kemunculannya sebagai kuasa besar di pentas global.


300 penduduk kampung di Timur Congo maut dalam serangan pemberontak

KINSHASA, 6 Disember- Kira-kira 300 orang awam maut dalam serangan terhadap sebuah perkampungan di timur Republik Demokratik Congo pada minggu lalu.Serangan terbaru itu berlaku lima hari selepas gencatan senjata dipersetujui antara pemberontak dengan pasukan keselamatan Congo. Menteri Industri Congo, Julien Paluku mengesahkan kira-kira 300 penduduk di Kishishe dan sekitarnya, terbunuh dalam serangan berkenaan.

(Menteri Industri Congo, Julien Paluku ketika sidang media /REUTERS)

Kumpulan pemberontak M23 didakwa mendalangi serangan berkenaan.

Kumpulan pemberontak menyifatkan tuduhan itu sebagai tidak berasas walaupun lapan orang awam dikatakan terbunuh akibat terkena peluru sesat dalam pertempuran pada 29 November lalu.Congo menuduh negara jirannya, Rwanda yang didakwa menyokong dan memberi bantuan persenjataan kepada kumpulan pemberontak M23

Kerajaan Rwanda menafikan tuduhan tersebut malah menuduh kerajaan Congo mengadakan pakatan bersama kumpulan pemberontak FDLR, bekas kumpulan pemberontak Hutu Rwanda yang ditubuhkan di Kinshasa selepas pembunuhan beramai-ramai masyarakat Tutsi di Rwanda pada tahun 1994.-REUTERS


Tiga maut, bom meletup di selatan Thailand

(Landasan kereta api yang terkena serangan bom di selatan Thailand/Foto AFP)

BANGKOK, 6 Disember- Tiga maut selepas bom meletup di selatan Thailand.Menurut pegawai polis, tiga orang maut dan empat lagi cedera selepas bom meletup di tepi landasan jalan kereta api di selatan Thailand, semalam.

(Pihak keselamatan dan bantuan berkumpul di kawasan landasan kereta api yang terkena serangan bom/Foto AFP)

Tujuh pekerja kereta api negeri itu dalam perjalanan untuk membaiki landasan kereta api di wilayah Songkhla, berhampiran sempadan Malaysia, yang telah rosak dalam serangan bom lain pada Sabtu lalu.Bom terbaru itu disembunyikan sekitar 200 meter dari kawasan letupan sebelum ini."Kami percaya bom itu berada di sana sejak Sabtu," kata kolonel polis Chartchai Chanasit, sambil menambah bahawa tiada bahan letupan lain ditemui.Konflik telah memuncak di selatan Thailand sejak 2004, dan telah mengorbankan lebih 7,000 orang, ketika pemberontak di wilayah majoriti Islam itu berjuang untuk mendapatkan kuasa autonomi lebih besar. -AFP


EU larang kemasukan produk import pendorong kemusnahan hutan

BRUSSELS, 6 Disember- Kesatuan Eropah (EU) pada selasa telah melarang kemasukan beberapa produk yang dianggap sebagai penyebab utama kepada kemusnahan hutan.Antara produk-produk tersebut termasuklah kopi, koko dan soya, menurut Suruhanjaya Eropah "Undang-undang baharu itu akan memastikan barangan yang dipasarkan di Kesatuan Eropah tidak lagi menyumbang kepada kemerostan dan kemusnahan hutan sama ada di EU atau serata dunia", tambah suruhanjaya itu lagi.

(Kacang soya yang diturunkan daripada lori bagi diproses di Santa Fe, Argentina /AFP)

Senarai produk yang diharamkan itu turut merangkumi minyak sawit, lembu, soya, kopi, koko, kayu-kayan dan getah yang dikenalpasti sebagai pendorong utama kepada penebangan hutan.

Syarikat pengimport perlu menunjukkan bukti produk mereka bebas daripada penebangan hutan, dan tertakluk kepada pembuktian "maklumat geografi yang tepat mengenai tanah ladang lokasi komoditi itu diperolehi.Menurut Pengerusi Parlimen dan Jawatankuasa Alam Sekitar Eropah mengatakan undang-undang itu adalah yang pertama digubal di dunia."Sesuatu yang bersifat radikal apabila melihat kopi ketika bersarapan, coklat dan arang batu ketika berbeku," katanya.Teks larangan tersebut telah dicadangkan oleh Suruhanjaya Eropah pada November 2021 sebelum disesuaikan dengan peraturan sebelum dikuatkuasakan.Para peniaga mempunyai masa selama 18 bulan bagi melaksanakan arahan tersebut-AFP


Parlimen Indonesia lulus undang-undang haramkan seks luar nikah

JAKARTA, 6 Disember- Parlimen Indonesia meluluskan undang-undang mengharamkan hubungan seks pra-perkahwinan di samping membuat perubahan drastik dalam kanun jenayah, satu langkah yang disifatkan pengkritik sebagai halangan kepada kebebasan negara.Selepas kanun jenayah baharu yang penuh kontroversi itu menerima majoriti undi daripada penggubal undang-undang semasa sidang pleno, Timbalan Speaker Dewan Rakyat Sufmi Dasco Ahmad memukul palu untuk menandakan teks itu diluluskan dan menjerit "sah".Kumpulan hak asasi manusia memprotes pindaan itu, mengecam tindakan keras terhadap kebebasan sivil dan peralihan ke arah fundamentalisme di negara dengan majoriti penduduk Islam yang paling ramai penduduk di dunia itu."Kami telah cuba sedaya upaya untuk menangani isu-isu penting dan pendapat berbeza yang dibahaskan. Namun, sudah tiba masanya untuk kami membuat keputusan bersejarah mengenai pindaan kanun keseksaan dan meninggalkan kanun jenayah penjajah yang kami warisi," Yasonna Laoly, Menteri Undang-undang dan Hak Asasi Manusia, memberitahu parlimen.Beberapa artikel paling kontroversi dalam kod yang baru diluluskan itu ialah mengklasifikasikan seks pranikah dan luar nikah, serta bersekedudukan dengan pasangan yang belum berkahwin sebagai jenayah. -AFP


Pelakon Kirstie Alley meninggal dunia

(Pelakon Kirstie Alley menghadiri tayangan perdana untuk filem "The Fanatic" di Los Angeles, California, A.S., 22 Ogos 2019. / Foto REUTERS)

LOS ANGELES, 6 Disember- Kirstie Alley, berusia 71 tahun, pelakon dua kali memenangi anugerah "Emmy" yang menjadi terkenal dalam peranannya dalam siri TV popular "Cheers", meninggal dunia pada Isnin selepas bertarung dengan kanser. Kematian Alley telah disahkan kepada Reuters oleh wakilnya dan melalui kenyataan daripada anak-anaknya yang disiarkan di akaun Twitter rasminya mengatakan bahawa aktres itu telah meninggal dunia di Pusat Kanser Moffitt di Florida.

(Pelakon Kirstie Alley memberikan tanda damai ketika dia tiba di acara akhir "American Idol" musim keempat di teater Kodak di Hollywood, A.S., 25 Mei 2005 / Foto Reuters)

"Kepada semua rakan-rakan kami, dekat dan jauh di seluruh dunia, kami sedih untuk memaklumkan, bahawa ibu kami yang kami sayangi, garang dan penyayang telah meninggal dunia selepas bertarung nyawa dengan kanser," kata True dan Lillie Parker dalam satu kenyataan."Ibu kami dikelilingi oleh keluarga terdekat dan bertarung sakit kanser dengan kekuatan yang sangat hebat, ibu meninggalkan kami dengan kehidupan yang penuh kegembiraan dan pengembaraan yang penuh memori. Walaupun ikonik dia di skrin, dia adalah seorang ibu dan nenek yang lebih menakjubkan."kata anaknya.Peranan utama Alley datang sebagai Rebecca Howe dalam sitkom NBC "Cheers", yang dibintanginya dari 1987 hingga 1993, dan yang mana dia menerima anugerah Emmy dan Golden Globe pada tahun 1991. Dia memenangi Emmy keduanya pada tahun 1994 untuk filem televisyen. "Ibu Daud."Alley juga membintangi bersama John Travolta dalam komedi filem 1989 "Look Who's Talking" dan dua sekuelnya."Kirstie adalah salah seorang pasangan dalam lakonan yang paling istimewa dalam hidup saya," kata Travolta di Instagram bersama foto aktres itu bergaun putih. "Saya sayangkan awak Kirstie. Saya tahu kita akan berjumpa lagi."Alley membintangi watak utama dalam sitkom "Veronica's Closet" dari 1997 hingga 2000, memperoleh pencalonan Golden Globe dan Emmy.Dia kemudiannya bertanding di "Dancing with the Stars" dan "The Masked Singer."- REUTERS


Mahkamah Filipina benarkan keluarga betulkan punca kematian dalam sijil kematian anak

(Gambar dan pakaian mangsa perang dadah Lenin Baylon dipaparkan semasa sidang akhbar selepas mahkamah rayuan membenarkan petisyen untuk membetulkan sijil kematian kanak-kanak lelaki berusia sembilan tahun yang terbunuh dalam tembakan berkaitan dadah pada 2016/Reuters)

MANILA, 6 Disember- Mahkamah rayuan Filipina membenarkan petisyen seorang bapa untuk membetulkan sijil kematian anak lelakinya yang berusia sembilan tahun, sekali gus menamatkan usahanya selama bertahun-tahun untuk keadilan kanak-kanak itu yang terbunuh dalam tembakan berkaitan dadah.Anak lelaki Rodrigo Baylon, Lenin, terbunuh akibat terkena peluru sesat pada 2 Disember 2016, di Caloocan City dalam satu tembakan yang turut mengorbankan dua wanita, menurut laporan polis. Tetapi sijil kematian Lenin telah menyatakan dia meninggal dunia akibat "bronkopneumonia".

(Rodrigo Baylon, bapa mangsa perang dadah Lenin Baylon dalam satu sidang media/Reuters)

Lenin bukan satu-satunya mangsa yang sijil kematiannya tidak menggambarkan dengan tepat punca kematian.

Reuters mendokumenkan sekurang-kurangnya 14 kes sijil kematian lain yang mengatakan si mati telah meninggal dunia dengan alasan semula jadi seperti radang paru-paru atau hipertensi dan bukannya mengatakan mereka ditembak.Rekod kematian yang salah mengaburkan jumlah sebenar perang terhadap dadah.Baylon telah berusaha untuk membetulkan sijil kematian anaknya tetapi mahkamah rendah menolak permintaannya pada 2019, memaksanya memfailkan rayuan. Mahkamah Rayuan bulan lalu menyebelahinya dan memerintahkan pendaftar sivil tempatan menukar punca kematian kepada luka tembakan.“Ini adalah kemenangan kecil,” Baylon memberitahu taklimat media pada Isnin ketika dia mengimbas kembali pembunuhan anaknya, yang berlaku hanya beberapa bulan selepas Presiden yang baru dipilih Rodrigo Duterte melancarkan perang melawan dadah.Peguam Mario Maderazo dari Inisiatif untuk Dialog dan Pemerkasaan melalui Perkhidmatan Perundangan Alternatif (IDEALS) berkata adalah penting untuk rekod diperbetulkan atau ia akan menjadi penghalang undang-undang untuk mencari keadilan bagi mangsa.Baylon berkata kematian anaknya, yang akan berusia 15 tahun pada 5 Disember, mendedahkan kesalahan dalam kempen antinarkotik kejam bekas presiden itu, yang menurut data rasmi, telah membunuh 6,252 suspek dadah kecil-kecilan setakat Mei 2022.Kumpulan hak asasi manusia menuduh Duterte menghasut keganasan maut dan berkata polis telah membunuh suspek dadah yang tidak bersenjata secara besar-besaran sebagai sebahagian daripada kempen itu.Polis telah menafikan perkara ini, dan Duterte berkata polis bertindak berdasarkan arahan untuk membunuh bagi mempertahankan diri.IDEALS berkata kes Lenin merupakan sebahagian daripada penghujahan kepada Mahkamah Jenayah Antarabangsa (ICC), yang telah diminta oleh pendakwa raya untuk menyambung semula siasatannya terhadap kes-kes pembunuhan berkaitan usaha memerangi dadah. -REUTERS


Soyapango dan Las Margaritas kini tidak lagi dikuasai kumpulan samseng

(Seorang ahli geng ditangkap semasa operasi di Soyapango, El Salvador, pada 5 Disember 2022 /AFP)

SOYAPANGO, 6 Disember- Mauricio Gonzalez, seorang paderi di bandar Salvador, kawasan yang dikuasai samseng atau kumpulan kongsi gelap, berkata kehidupan di sana sangat menakutkan.Di kejiranan La Campanera di bandar Soyapango, di pinggir San Salvador, samseng mengancam untuk membunuhnya kerana menyebarkan kepercayaan agama kepada orang muda."Geng itu tidak akan bertolak ansur. Jadi saya pergi dan tidak kembali," kata Gonzalez sambil memegang kitab di tangannya. Beliau berkata selama sedekad sekarang, tiada sesiapa dari gerejanya yang berani berhijrah ke La Campanera, yang rata-rata penduduknya merupaka pekerja kilang.Tetapi situasi itu berubah pada hujung minggu lalu apabila 10,000 askar dan polis, ramai yang bersenjatakan senapang, mengepung bandar itu dan mula meronda di jalan-jalan, pergi dari rumah ke rumah untuk menangkap anggota kumpulan yang disyaki.Presiden Nayib Bukele mengumumkan dalam akaun Twitternya pada Ahad bahawa "lebih daripada 140 ahli kumpulan telah ditangkap dalam operasi dua hari itu".Kawasan tersebut dikuasai kumpulan Barrio 18, juga merupakan salah satu kumpulan yang paling ganas di El Salvador."Sebelum ini, tuhan pun tidak dapat menyelamatkan kami daripada gengster. Hari ini berbeza," kata Gonzalez, yang berusia 52 tahun.Operasi keselamatan besar-besaran yang bermula pada Sabtu adalah sebahagian daripada 'gerak kerja' darurat yang diisytiharkan oleh Bukele berikutan lonjakan jumlah keganasan kumpulan samseng.Bulan lalu, presiden mengumumkan rancangan untuk menggunakan tentera bagi mengepung bandar-bandar, sementara pencarian dari rumah ke rumah dijalankan bagi mencari ahli kumpulan yang dikehendaki.Soyapango ialah bandar pertama yang dikenakan pendekatan itu.

(Seorang anggota geng yang ditahan ditahan di atas kenderaan polis di Soyapango, El Salvador, pada 5 Disember 2022 /AFP)

Menjelang hari Sabtu, pihak berkuasa telah melaporkan hanya 12 tangkapan dalam operasi di Soyapango sebelum Bukele melaporkan hasil yang lebih baik daripada kepungan itu.Polis juga berkata pada Ahad mereka telah menahan seorang pemimpin utama Barrio 18. Mereka mengenal pasti individu tersebut sebagai Guillermo Alexander Pineda, atau lebih dikenali sebagai "Lazy," yang didakwa telah mengarahkan pembunuhan dan peras ugut di seluruh negara.Sekumpulan askar berkawal di satu-satunya jalan menuju ke La Campanera pada Ahad, mencari semua orang yang masuk atau keluar sama ada dengan berjalan kaki atau berkereta. Ada juga yang meronda dengan kereta perisai melalui jalan-jalan sempit di kawasan rumah pendudk kelas pekerja.Penduduk dilihat berjalan santai dan berbelanja di kaki lima. Sebelum ini, terdapat lebih sedikit vendor seperti itu, namun kini ianya berkurang kerana peniaga tidak mampu membayar 'wang perlindungan' yang diminta oleh samseng."Hanya orang yang tidak tinggal di sini tidak akan menyedari betapa berbezanya keadaan sekarang," kata Etelvina Rosas, 36, yang menjual buah-buahan. "Hari ini semuanya lebih selamat. Orang ramai berani berniaga. Anda tidak nampak anak muda di jalanan," katanya merujuk kepada ahli kumpulan.Dia berkata dia terpaksa membayar geng-geng tersebut beberapa kali untuk mengelak perniagaannya diganggu.Sejak Bukele mengisytiharkan darurat pada Mac, lebih 58,000 orang yang disyaki ahli kumpulan samseng telah ditangkap.Keadaan darurat di seluruh negara, yang membenarkan penahanan tanpa perintah mahkamah, menyusuli lonjakan jumlah kes keganasan yang meragut 87 nyawa antara 25 dan 27 Mac.Walaupun mendapat tentangan daripada kumpulan kemanusiaan, perintah darurat telah dilanjutkan oleh Kongres hingga pertengahan Disember.Datuk Bandar Soyapango Nercy Montano berkata minggu lalu bahawa tindakan kerajaan di bandar itu telah membawa peningkatan besar dalam keselamatan.

(Askar meronda di jalanan semasa operasi menentang kumpulan samseng, di Soyapango, El Salvador, pada 5 Disember 2022 / AFP)

Di jalan menuju ke La Campanera terdapat sebuah penempatan yang dipanggil Las Margaritas, yang dahulunya dikawal oleh geng bernama Mara Salvatrucha, atau MS-13, yang merupakan musuh ketat Barrio 18.Sekurang-kurangnya enam kereta perisai kelihatan di salah satu jalan di Las Margaritas.“Arahan kami adalah untuk tidak meninggalkan seorang pengganas di Soyapango,” kata seorang askar yang enggan memberikan namanya kepada AFP.Geng di El Salvador, dipanggil maras dalam bahasa Sepanyol, biasanya mengecat dinding dengan grafiti tersendiri untuk menandakan wilayah, tetapi di Las Margaritas pihak berkuasa bertindak memadamkan tulisan tersebut.Mirna Polanco, seorang pelajar universiti berusia 24 tahun, berkata jalan yang menghubungkan Las Margaritas dan La Campanera pernah menjadi zon perang yang menyaksikan pertempuran senjata yang dilakukan oleh dua kumpulan itu."Semua itu telah tiada dan mari kita berharap ia kekal seperti itu mulai sekarang," kata Polanco."Kami tidak akan meninggalkan Soyapango sehingga kami menangkap ahli kumpulan terakhir," kata Menteri Pertahanan Rene Merino. -AFP

(Askar menggeledah sebuah rumah mencari ahli kumpulan samseng semasa operasi menentang kumpulan penjenayah, di Soyapango, El Salvador, pada 5 Disember 2022 / AFP)


34 orang terbunuh tanah runtuh di Colombia

(Pasukan penyelamat mengatur pencarian orang di tanah runtuh gunung di sektor El Ruso, perbandaran Pueblo Rico, barat laut Bogota, Colombia/Foto AFP)

BOGOTA, 6 Disember- Hujan lebat di barat laut Colombia menyebabkan tanah runtuh di laluan berliku, menimbus sebuah bas dan beberapa kenderaan lain membunuh 34 orang, kata perkhidmatan kecemasan pada Isnin.Tanah runtuh pada petang Ahad mendorong usaha menyelamat digerakkan secara besar-besaran, dengan berpuluh-puluh pasukan penyelamat menggali tanah selain jentera turut digunakan bagi mencari mangsa yang tertimbus.

(Pasukan penyelamat cuba mengorek tanah yang memerangkap orang ramai dalam bas dan kenderaan lain yang tertimbus / Foto AFP)

Unit Kebangsaan Pengurusan Risiko Bencana berkata, kematian termasuk lapan kanak-kanak bawah umur dan sembilan orang lagi cedera dalam bencana di bandar terpencil Pueblo Rico.Bas itu bertolak dari bandar Cali dengan 25 penumpang, dan menempuh perjalanan sejauh 270 kilometer (170 batu) sebelum dilanda musibah ketika melalui kawasan pergunungan Andes, kata pegawai pertahanan awam.Media Colombia melaporkan bahawa seorang kanak-kanak terselamat, ditarik dari pelukan ibunya.Seorang mangsa yang terselamat berkata pemandu bas itu pada mulanya berjaya mengelak kejadian tanah runtuh yang disifatkan paling teruk.Pihak berkuasa memaklumkan, musim hujan yang bermula pada Ogos adalah paling serius di Colombia dalam tempoh 40 tahun, menjadi punca kemalangan sehingga menyebabkan lebih 270 orang terkorban.Negara itu telah mengisytiharkan bencana negara atas hujan yang dikaitkan dengan fenomena cuaca La Nina yang sangat panjang.Hari ini, tanah runtuh menyebabkan bandar ini berkabung, esok mungkin di kawasan lain, kerana kita benar-benar mempunyai banyak kawasan yang tidak stabil di negara ini, dan musim hujan belum berakhir," kata Javier Pava dari UNGRD.Menurut Pertubuhan Meteorologi Sedunia PBB, minggu lalu situasi La Nina boleh berterusan sehingga Februari atau Mac 2023.Di Colombia, fenomena itu juga telah menyebabkan kerosakan tanaman, menjejaskan bekalan makanan dan membawa kepada kenaikan harga barangan.Pada Julai, tiga kanak-kanak terbunuh di barat laut Colombia apabila tanah runtuh menimbus sebuah sekolah luar bandar.

Pada Februari, 14 orang maut dalam banjir lumpur yang dicetuskan oleh hujan lebat di wilayah Risaralda.- AFP


Beribu-ribu penduduk membantah rasuah, inflasi di Mongolia

ULAANBAATAR, 6 Disember- Beribu-ribu penduduk telah mogok dibawah suhu beku di ibu negara Mongolia bagi membantah dakwaan rasuah dalam industri arang batu negara dan inflasi yang melambung tinggi.Penunjuk perasaan, kebanyakannya anak muda, berhimpun di Dataran Sukhbaatar Ulaanbaatar dalam suhu beku iaitu minus 21 darjah Celsius pada hari Isnin, bagi menuntut keadilan terhadap pegawai yang korup dan parlimen negara itu dipecat.

(Orang ramai berhimpun untuk memprotes dakwaan rasuah dalam industri arang batu dan inflasi yang melambung tinggi di Dataran Sukhbaatar di Ulaanbaatar, ibu negara Mongolia / Foto AFP)

"Tolong kami negara kami sedang kejatuhan ekonomi," perkataan yang tertulis di papan tanda penunjuk perasaan.Dua pengembala memberitahu AFP bahawa mereka telah pergi ke ibu negara untuk menyertai protes."Pada asasnya jika tidak melakukan apa-apa adalah tidak betul. Saya fikir tidak salah dan betul jika anak-anak muda ini marah," Enkh Amidral, bapa kepada tiga anak, memberitahu AFP, berkata beliau mahu kerajaan menghukum pencuri ekonomi negara itu."Mereka seolah-olah lupa apa yang mereka janjikan kepada kami, mereka menjanjikan kehidupan yang lebih baik. Mereka sepatutnya membuat keadaan lebih baik," kata seorang pelajar perempuan yang memberikan namanya sebagai Bayarmaa."Tetapi mereka tidak melakukan apa-apa, malah mengambil wang kami, mengisi perut mereka sendiri," tambahnya.Polis menggesa orang ramai untuk bersurai menjelang pukul 9 malam waktu tempatan, ketika suasana menjadi tegang dan pergelutan berlaku dengan penunjuk perasaan.Penunjuk perasaan kecewa dengan ekonomi negara yang uzur, dengan inflasi melonjak kepada 15.2% susulan pencerobohan Rusia ke atas Ukraine.Tetapi kemarahan orang ramai juga telah dicetuskan oleh dakwaan pemberi maklumat bahawa apa yang dipanggil "puak arang batu" penggubal undang-undang yang mempunyai hubungan dengan industri itu telah mencuri batu sedimen bernilai berbilion dolar.Pada pertengahan November, pihak berkuasa antirasuah Mongolia mengumumkan bahawa lebih 30 pegawai termasuk Ketua Pegawai Eksekutif syarikat perlombongan arang batu milik kerajaan Erdenes Tavan Tolgoi sedang disiasat kerana penyelewengan.Firma itu mengawal deposit Erdenes Tavan Tolgoi, yang mengandungi 7.5 bilion tan arang kok bahan penting dalam proses pembuatan keluli dan mewakili komponen utama hasil belanjawan negara Mongolia. Ia masih belum mengulas mengenai dakwaan tersebut.Penggubal undang-undang yang terlibat didakwa telah memanfaatkan pemilikan mereka ke atas lombong arang batu dan syarikat pengangkutan yang memindahkan bahan api fosil merentasi sempadan ke China untuk mengaut keuntungan haram."6.4 juta tan arang batu tidak didaftarkan oleh pegawai kastam Mongolia tetapi direkodkan oleh kastam China, sejak 2013," kata Dorjhand Togmid, seorang ahli parlimen, pada sidang akhbar di parlimen pada November.Pemberi maklumat juga mendakwa bahawa pegawai kastam yang korup tidak mendaftarkan trak muatan arang batu sebagai barang import, sebaliknya sebagai kenderaan penumpang biasa, apabila mereka menyeberangi sempadan ke China.Mongolia menghantar 86 peratus daripada eksportnya ke China, dengan arang batu menyumbang lebih separuh daripada jumlah keseluruhan, dan sedang meningkatkan infrastrukturnya dengan harapan dapat menjual lebih banyak lagi kepada jirannya di selatan.Perlombongan membentuk satu perempat daripada keluaran dalam negara kasar Mongolia."Perhimpunan Isnin diadakan sehari selepas beberapa ratus penunjuk perasaan berkumpul di ibu negara," kata kedutaan AS di Ulaanbaatar."Penunjuk perasaan kemudian cuba berarak ke Ikh Tenger kediaman rasmi Presiden dan Perdana Menteri di mana mereka dihalang oleh sekatan polis," tambahnya.Negara yang terkurung daratan, tersepit antara China dan Rusia, telah bergelut dengan ketidakstabilan politik sejak ia menjadi sebuah negara demokrasi. Perlembagaan pertamanya diluluskan pada tahun 1992 selepas beberapa dekad pemerintahan komunis.Penyandang Presiden Khurelsukh Ukhnaa terpaksa meletak jawatan sebagai Perdana Menteri tahun lalu selepas protes dan kemarahan orang ramai terhadap rawatan pesakit Covid-19 dan bayinya yang baru lahir.Beliau kemudiannya dipilih sebagai ketua negara dengan hampir 70 peratus undi hanya beberapa bulan kemudian.- AFP


Bantahan bertukar pertempuran ganas selepas polis tembak remaja lelaki

(Foto menunjukkan sekatan jalan yang terbakar diletakkan oleh anggota masyarakat Roma di Greece di luar hospital tempat seorang remaja Roma menerima rawatan selepas ditembak polis, di Thessaloniki / AFP)

THESSALONIKI, 6 Disember- Pertempuran ganas berlaku di bandar kedua terbesar Greece pada Isnin selepas seorang remaja ditembak polis dan ditinggalkan dalam keadaan kritikal.Remaja berusia 16 tahun itu ditembak di kepala pada awal pagi Isnin selepas memandu trak dari stesen minyak berhampiran bandar pelabuhan Thessaloniki tanpa membayar, kata TV kerajaan ERT.Jabatan polis Greece berkata pemuda itu cuba merempuh pegawai yang mengejar menggunakan motosikal dalam percubaannya untuk mengelak daripada ditangkap.Penunjuk perasaan membakar sekatan jalan raya dan melemparkan bom molotov ke arah polis rusuhan pada petang Isnin, serta memecahkan tingkap kedai di tengah bandar.Polis bertindak balas dengan gas pemedih mata dan bom tangan.Terdahulu, penunjuk perasaan dan ahli keluarga remaja itu telah membaling batu ke arah polis rusuhan di luar hospital tempat dia menerima rawatan, sebelum polis bertindak balas dengan melepaskan gas pemedih mata.Dalam satu kenyataan polis berkata pegawai telah melepaskan dua das tembakan amaran untuk cuba menghalangnya daripada cuba melanggar motosikal polis.Selepas tembakan dilepaskan, pemandu tersebut telah hilang kawalan, melanggar dinding dan "dibawa ke hospital dengan kecederaan serius", kata polis.Pegawai yang melepaskan tembakan itu telah ditangkap dan akan dihadapkan di hadapan pendakwa raya pada Selasa.Tahun lalu, seorang lagi pemuda terbunuh berhampiran pelabuhan Piraeus, juga dalam aksi kejar-mengejar dengan polis.Insiden itu juga berlaku sehari sebelum protes belia di beberapa bandar sebagai tanda amarah terhadap kematian seorang remaja Greece pada 2008, Alexandros Grigoropoulos, yang juga maut ditembak oleh seorang pegawai polis.Kematiannya mencetuskan protes berminggu-minggu kadangkala ganas di Greece. -AFP


Arab Saudi tuan rumah Piala Asia 2027, India tarik balik bidaan

ISTANBUL, 6 Disember- Arab Saudi adalah satu-satunya pembida yang tinggal untuk menjadi tuan rumah Piala Asia 2027 selepas persekutuan India menarik balik bidaannya, kata Konfederasi Bola Sepak Asia (AFC) pada Isnin.Jawatankuasa eksekutif AFC menyenarai pendek bidaan dari India dan Arab Saudi pada Oktober selepas Qatar menarik diri daripada proses berikutan kejayaan mereka membida untuk menjadi tuan rumah edisi 2023 menggantikan tuan rumah asal China.

(Pasukan #Saudi2027 mengadakan pertemuan terakhir dengan delegasi untuk meringkaskan lawatan mereka ke stadium pada 17 November 2021 / Foto Instagram Saudi2027)

Tawaran daripada persekutuan Saudi (SAFF) akan menjadi satu-satunya tawaran kepada Kongres AFC pada Februari tahun depan, apabila mereka bertemu di Bahrain untuk menentukan tuan rumah.Penganjuran kejohanan itu akan memberikan peminat bola sepak negara lebih semangat untuk meraikannya, selepas kemenangan 2-1 yang tidak dapat dilupakan mereka ke atas Argentina pada peringkat kumpulan Piala Dunia di Qatar.Persekutuan Bola Sepak Seluruh India (AIFF) memetik keperluan untuk memberi tumpuan kepada membina asas struktur bola sepak yang betul sebagai alasan untuk menarik diri."India sentiasa menjadi tuan rumah yang hebat dan cekap untuk kejohanan besar, yang ditunjukkan secara meluas dalam Piala Dunia Wanita B-17 FIFA yang baru berakhir," kata Presiden AIFF Kalyan Chaubey.Bagaimanapun, Jawatankuasa Eksekutif telah memutuskan bahawa strategi keseluruhan persekutuan pada masa ini kekal fokus kepada matlamat asas untuk mengukuhkan bola sepak kita di setiap peringkat daripada akar umbi kepada pembangunan belia.Arab Saudi telah memenangi kejuaraan benua tiga kali tetapi tidak pernah menjadi tuan rumah kejohanan itu.Pada awal tahun ini, SAFF turut menyerahkan Ungkapan Minat untuk menjadi tuan rumah Piala Asia Wanita 2026. - REUTERS


Pemilik Facebook Meta akan alih keluar berita daripada platform FB

(Wanita memegang telefon pintar dengan logo Meta di hadapan logo penjenamaan semula baharu FB Meta yang dipaparkan dalam gambar ilustrasi ini diambil pada 28 Oktober 2021/REUTERS)

WASHINGTON, 6 Disember- Syarikat Induk Facebook Meta Platforms Inc (META.O) mengancam untuk mengeluarkan kandungan berita daripada platformnya.

Ini sekiranya Kongres Amerika Syarikat (AS) meluluskan Rang Undang-Undang (RUU) berkaitan kewartawanan sebagai sebahagian daripada undang-undang keselamatan negara seterusnya memudahkan organisasi berita berunding secara kolektif dengan syarikat seperti Alphabet Inc. (GOOGL.O) Google dan Facebook.Sumber yang diberi taklimat mengenai perkara itu memaklumkan penggubal undang-undang sedang mempertimbang untuk menambah Akta Persaingan dan Pemeliharaan Kewartawanan ke RUU pembelaan yang mesti diluluskan sebagai cara untuk membantu industri berita tempatan yang berdepan pelbagai cabaran.

(Jurucakap Meta Andy Stone, berkongsi kenyataan dalam laman sosial tweeternya/REUTERS)

Jurucakap Meta, Andy Stone dalam tweet memberitahu syarikat itu terpaksa mempertimbang untuk mengalih keluar berita jika undang-undang itu diluluskan daripada menyerahkan kepada rundingan mandat kerajaan yang secara tidak adil; mengabaikan sebarang nilai yang diberikan kepada organisasi berita melalui peningkatan trafik capaian dan langganan.Beliau menambah cadangan itu gagal mengiktiraf bahawa penerbit dan penyiar meletakkan kandungan dalam platform kerana ia memberi manfaat kepada keuntungan mereka - bukan sebaliknya. The News Media Alliance, sebuah kumpulan perdagangan yang mewakili penerbit akhbar, menggesa Kongres untuk menambah RUU itu dalam RUU pembelaan atas alasan bahawa akhbar tempatan tidak mampu bertahan beberapa tahun lagi dalam penggunaan dan penyalahgunaan Big Tech (firma teknologi maklumat terbesar atau paling dominan); tatkala masa untuk mengambil tindakan semakin berkurangan.

"Jika Kongres tidak bertindak segera, ia berisiko membenarkan media sosial menjadi akhbar tempatan de facto Amerika."Di Australia, undang-undang sama yang berkuat kuasa pada Mac 2021 selepas perbincangan dengan firma teknologi besar menyebabkan penutupan suapan berita Facebook di negara itu, sebahagian besarnya berhasil, kata laporan kerajaan. -REUTERS


DOHA, 6 Disember- Presiden Emiriah Arab Bersatu (UAE) membuat lawatan pertamanya ke Qatar sejak berakhirnya sekatan serantau selama hampir empat tahun.Sheikh Mohamed bin Zayed Al-Nahyan disambut oleh Emir Qatar Sheikh Tamim bin Hamad Al-Thani di lapangan terbang dan mengadakan perbincangan di rasmi sambil makan tengah hari bersama sebelum meneruskan aktiviti ringkas yang bertepatan dengan kejohanan bola sepak Piala Dunia FIFA 2022."Mesyuarat itu meneroka hubungan UAE-Qatar dan prospek untuk mengembangkan kerjasama mereka untuk meningkatkan kemakmuran di kedua-dua negara dan memenuhi kepentingan bersama mereka," lapor agensi berita rasmi UAE, WAM.Ia adalah lawatan negara pertama sejak negara-negara itu membaiki hubungan pada Januari 2021, apabila boikot selama bertahun-tahun yang diketuai Arab Saudi terhadap Qatar yang kaya dengan gas sudahnya berakhir.Sheikh Mohamed mengucapkan tahniah kepada Qatar atas penganjuran Piala Dunia, menyebutnya sebagai "sumber kebanggaan kepada semua negara Majlis Kerjasama Teluk, dan kepada dunia Arab secara amnya", kata WAM.Piala Dunia pertama di bumi Arab berlangsung kurang daripada dua tahun selepas berakhirnya sekatan yang diketuai Saudi.Arab Saudi dan sekutunya UAE, Bahrain dan Mesir memutuskan hubungan dengan Qatar pada Jun 2017, mendakwa ia menyokong pelampau dan terlalu rapat dengan Iran, dakwaan yang dinafikan Doha.Pemimpin de facto Arab Saudi, Putera Mahkota Mohammed bin Salman, telah pun bertemu emir semasa Piala Dunia dengan memakai selendang bola sepak Qatar.Walaupun ini adalah lawatan pertama presiden UAE sejak sekatan, hubungan semakin baik.Pada bulan Mei, emir terbang ke Abu Dhabi untuk pengebumian Sheikh Khalifa, abang tiri Sheikh Mohamed dan pendahulunya sebagai presiden. -AFP

(Pemimpin UAE lawat Qatar buat kali pertama sejak sekatan ditamatkan/AFP)


New Zealand tubuh Suruhanjaya Diraja, siasat pengendalian pandemik COVID-19

WELLINGTON, 6 Disember- Pemerintah New Zealand akan menubuhkan satu Suruhanjaya Diraja bagi menyiasat pengendalian pandemik COVID-19 di negara itu.Suruhanjaya tersebut akan meneliti segala respons supaya pemerintah masa hadapan boleh menimba pengajaran daripada pengalaman tersebut.Ia termasuk mempertimbangkan langkah-langkah ekonomi seperti tindak balas dasar fiskal dan kewangan.Matlamatnya adalah untuk mengenal pasti pengajaran yang boleh diterapkan dalam pandemik masa depan.Perdana Menteri, Jacinda Ardern dalam satu kenyataan berkata, dapatan siasatan penting bagi pengumpulan data dan perancangan langkah berkesan dan apa yang boleh dipelajari sekiranya pandemik berlaku sekali lagi. Semakan dan siasatan suruhan jaya itu akan dimuktamadkan pada pertengahan 2024.Tindak balas pantas New Zealand terhadap pandemik dan pengasingan geografinya daripada negara lain sebelum ini menyaksikan sebahagian besar negara itu bebas Covid-19 sehingga hujung tahun 2021. Ia sekaligus melonjakkan populariti Arden dan keyakinan rakyat terhadap pentadbirannya.Bagaimanapun, bantahan rakyat mula tercetus berikutan peraturan wajib vaksin untuk individu yang bekerja dalam sektor-sektor seperti kesihatan dan pendidikan serta penutupan sempadan yang ketat.-AFP

(Perdana Menteri New Zealand, Jacinda Ardern/AFP)


70 warga Rohingya sembunyi dalam trak muatan halia, diberkas Junta Myanmar

YANGON, 6 Disember- 70 individu Rohingya yang bersembunyi di dalam sebuah trak membawa muatan halia diberkas junta Myanmar di utara Yangon, Myanmar.Kesemua mereka ditemui selepas kenderaan berkenaan terbabas dalam terusan dalam satu kejadian di utara Yangon. Individu Rohingya yang kebanyakannya lelaki dikesan bersembunyi di bawah beg berisi halia di dalam trak berkenaan.Junta Myanmar dalam satu kenyataan berkata seorang warga Bangladesh juga ditangkap dalam kejadian itu.Manakala usaha memburu pemandu dan kelindan trak warga tempatan yang berjaya melarikan diri giat dijalankan.Kesemua warga Rohingya terbabit didakwa melakukan kesalahan imigresen dan berdepan hukuman penjara dua tahun di Myanmar.Kaum Rohingya dianggap sebagai pendatang asing yang sudah lama dibelenggu diskriminasi dan sekatan perjalanan serta dinafikan kerakyatan, penjagaan kesihatan dan pendidikan oleh pemerintah Myanmar.-REUTERS


Polis Thailand berjaya kesan kumpulan pencetus insiden letupan bom

SADAO, 6 Disember- Polis Thailand telah mengenal pasti kumpulan yang disyaki terlibat dalam insiden letupan bom di landasan kereta api di Sadao, Songkhla.Timbalan Ketua Polis Bahagian kesembilan, Mejar Jeneral Piyawat Chalermsi berkata, kumpulan militan tersebut dikenal pasti hasil pemeriksaan rakaman kamera litar tertutup (CCTV) di semua pintu masuk ke tempat kejadian.Beliau berkata, siasatan mendapati kumpulan itu berada berdekatan di tempat kejadian untuk mengaktifkan bom yang ditanam di bawah landasan.Motif kejadian dipercayai sebagai membalas dendam terhadap kematian anggota kumpulan itu pada Oktober dan Februari lalu.Skuad pemusnah bom juga telah memeriksa lokasi kejadian untuk memastikan ia bebas daripada sebarang ancaman bom. Laluan keretapi Hatyai-Padang Besar itu ditutup selama beberapa hari bagi menjalankan kerja-kerja pembaikan.Pada kejadian Sabtu lalu, 11 daripada 15 kontena kereta api barang dalam perjalanan dari Hatyai ke Padang Besar rosak akibat landasan dibom.  State Railway of Thailand (SRT) memaklumkan tiada kecederaan dilaporkan melibatkan pekerja mereka dalam kejadian tersebut.-REUTERS


Penunjuk perasan dan polis terbunuh dalam demonstrasi di Sweida

SWEIDA, 6 Disember- Seorang penunjuk perasaan dan seorang polis terbunuh di bandar Sweida, selatan Syria dalam satu demonstrasi terhadap keadaan hidup yang semakin merosot.Ketegangan semakin memuncak di bandar yang dikuasai oleh pihak rejim selepas penunjuk perasaan membaling batu ke arah bangunan kerajaan.Mereka kemudian merempuh masuk dan mengalihkan potret Presiden, Bashar al-Assad dari bangunan itu.Ketua Pemerhati Hak Asasi Manusia Syria, Rami Abdel Rahman berkata sekurang-kurangnya seorang penunjuk perasaan dan seorang polis terbunuh.Penunjuk perasaan tersebut ditembak mati apabila anggota keselamatan mula menembak selepas penunjuk perasaan memasuki bangunan.Pasukan tentera juga telah dikerahkan untuk menyuraikan penunjuk perasaan.Empat yang lain dibawa ke hospital akibat luka tembakan.Wilayah Sweida di selatan Damsyik adalah tempat utama puak Druze yang membentuk kurang daripada 3% penduduk sebelum perang Syria.Sebahagian besarnya telah menjauhkan diri daripada perang saudara negara itu.Perang itu telah membunuh hampir setengah juta orang sejak ia bermula pada 2011 dengan penindasan kejam protes antikerajaan, memecah-belahkan negara dan menyebabkan kejatuhan ekonomi.-AFP


ECOWAS akan bentuk tentera serantau

ABUJA, 6 Disember - Pemimpin Afrika barat bersetuju untuk mewujudkan tentera serantau untuk campur tangan menentang jihad dan sekiranya berlaku rampasan kuasa.Ketua-ketua Komuniti Ekonomi Negara-negara Afrika Barat (ECOWAS) memutuskan untuk bertindak bagi menjaga keselamatan sendiri di wilayah itu.Presiden Majlis ECOWAS, Omar Alieu Toray menyatakannya di satu sidang kemuncak di Nigeria.Tambahnya, mereka bertekad untuk menubuhkan pasukan serantau yang akan campur tangan sekiranya perlu, sama ada dalam bidang keselamatan, keganasan dan memulihkan ketertiban perlembagaan di negara anggota.Mali, Guinea dan Burkina Faso telah menyaksikan rampasan kuasa tentera dalam tempaoh dua tahun lepas.Beberapa negara di wilayah itu juga mengalami penyebaran jihad termasuk Mali, Burkina Faso dan Niger dan ke selatan Teluk Guinea.Tentera negara kebanyakannya tidak mampu menentang tentera jihad yang beroperasi merentasi sempadan.Negara-negara itu bekerjasama dengan Pertubuhan Bangsa Bersatu (PBB), Perancis dan Rusia.Namun Toray keputusan itu akan menstruktur semula bentuk keselamatan mereka.Pegawai ECOWAS menegaskan, operasi sedemikian tidak boleh bergantung semata-mata kepada sumbangan sukarela.-AFP

(Ketua-ketua Komuniti Ekonomi Negara-negara Afrika Barat (ECOWAS)/AFP)


Kes Korea Utara bunuh tiga remaja secara terbuka tular

PYONGYANG, 6 Disember- Korea Utara dilaporkan telah membunuh tiga remaja berusia kira-kira 16 hingga 17 tahun secara terbuka sekitar Oktober lalu. Dua daripada tiga remaja itu dihukum mati kerana ditangkap menyebarkan kandungan filem Korea Selatan.Perkara itu didedah dua sumber yang menyaksikan hukuman mati dilaksanakan dalam satu temubual bersama Radio Free Asia.Seorang lagi remaja dihukum bunuh kerana didapati bersalah kerana membunuh ibu tirinya. Pelaksanaan hukuman mati itu dilakukan di lapangan terbang Hyesan City di utara yang bersempadan dengan China.Di Korea Utara, menonton atau mengedarkan filem dan drama Korea Selatan serta mengganggu ketenteraman sosial dengan membunuh orang lain, berdepan hukuman mati maksimum.Dua remaja terbabit ditahan ketika cuba menjual pemacu pena mengandungi kandungan filem dan drama Carousel seludup di pasaran tempatan.Berita mengenai hukuman mati itu telah merebak dan menakutkan orang ramai.-REUTERS

(Pemerintah Korea Utara, Kim Jong Un/AFP)


Mahmoud Abbas berikrar teruskan penentangan terhadap penjajahan rejim Israel

BAITULMAQDIS, 6 Disember- Presiden Palestin, Mahmoud Abbas berikrar kekal teguh menentang penjajahan Israel yang berlanjutan sejak beberapa dekad.Pencerobohan Israel terhadap Palestin akan ditentang dengan kaedah meluaskan penentangan secara aman termasuk tindakan di peringkat antarabangsa.Tegasnya, rakyat Palestin juga pasti tidak akan menyerah dan akan tetap teguh menentang pendudukan rejim zionis itu.Katanya, biarpun setiap jam Israel melakukan jenayah dan pencabulan terhadap rakyat, tanah dan tempat suci di Palestin, ia tidak menghalang rakyat untuk bangkit menentang.Mahmoud Abbas menegaskan, pihak berkuasa Palestin akan meneruskan usaha di peringkat antarabangsa bagi memaksa Israel menamatkan pendudukan dan menghentikan pencerobohannya.Palestin juga menuntut Israel bertanggungjawab atas pencabulannya terhadap negara itu.Ketegangan di Palestin semakin memuncak sejak kebelakangan ini susulan serbuan berterusan Israel atas tiket memburu individu dikehendaki.Serbuan itu mencetuskan pertempuran dengan penduduk Palestin hingga menyebabkan beberapa kematian.-REUTERS


EAEU, Indonesia akan mulakan rundingan FTA

MOSCOW, 5 Disember- Kesatuan Ekonomi Eurasia dan Indonesia akan memulakan rundingan perjanjian perdagangan bebas, menurut BelTA memetik Suruhanjaya Ekonomi Eurasia (EEC).EEC memaklumkan ahli Lembaga (Menteri) Perdagangan EEC Andrey Slepnev dan Menteri Perdagangan Republik Indonesia Zulkifli Hasan menandatangani kenyataan bersama mengenai rundingan FTA itu dan rundingan pusingan pertama akan diadakan pada suku pertama 2023. "Kesatuan Ekonomi Eurasia mementingkan pembangunan kerjasama yang saling menguntungkan dengan Indonesia yang merupakan antara rakan dagang utama kami di ASEAN dan rantau Asia-Pasifik."Kami perlu memanfaatkan potensi: memandangkan kajian menunjukkan liberalisasi syarat perdagangan boleh menambah US$1.5 bilion lagi kepada perolehan dagangan kami?,” kata Andrey Slepnev.Beliau berkata terdapat prospek besar bagi produk pertanian yang secara tradisinya membentuk sebahagian besar import EAEU dari Indonesia selain komoditi perindustrian yang didagangkan secara aktif di kedua-dua hala.Bagi mencapai pelaksanaan perjanjian yang berkesan untuk masa akan datang, interaksi antara komuniti perniagaan EAEU dan Indonesia perlu digalakkan. Ini akan dimudahkan menerusi forum, pameran perdagangan dan pelaburan, seminar selain bantuan bersama untuk mencari rakan kongsi, kata beliau.

(Kesatuan Ekonomi Eurasia dan Indonesia akan memulakan rundingan perjanjian perdagangan bebas, menurut BelTA memetik Suruhanjaya Ekonomi Eurasia (EEC)

"Sebagai platform untuk kami membincangkan prospek bagi memperkukuh kerjasama, kami mencadangkan untuk menganjurkan dialog perniagaan dua hala dalam rangka kerja Forum Ekonomi Eurasia pada musim bunga 2023," kata Andrey Slepnev sambil menyatakan harapannya agar Indonesia menyokongnya.Menurut EEC, dari Januari hingga September 2022, dagangan antara EAEU dan Indonesia melonjak 48.4 peratus tahun ke tahun, dengan eksport daripada EAEU meningkat lebih 2.5 kali ganda manakala import meningkat hampir 16 peratus. -BERNAMA


Inflasi di Laos meningkat kepada 38.46 peratus pada November

VIENTIANE, 5 Disember- Inflasi di Laos meningkat kepada 38.46 peratus tahun ke tahun pada November daripada 36.75 peratus pada Oktober, menurut laporan dikeluarkan Biro Perangkaan Laos pada Isnin.Harga bahan api dan barangan pengguna yang lebih tinggi serta penyusutan nilai mata wang Lao yang berterusan adalah antara faktor utama yang mendorong inflasi, lapor Xinhua.Kenaikan harga minyak memberi kesan kepada indeks harga pengangkutan, mendorong kenaikan harga barangan yang bergantung kepada bahan api untuk pengeluaran atau pengangkutannya.Menurut laporan itu, kos dalam kategori komunikasi dan pengangkutan meningkat 55.4 peratus tahun ke tahun pada November.

(Pengimport-pengimport petroleum mendapati semakin sukar memenuhi permintaan yang terus meningkat berikutan nilai mata wang kip semakin lemah disebabkan peningkatan inflasi dan ketidaktentuan dalam industri minyak global, namun kerajaan Laos menafikan  negara itu berdepan krisis petrol/FOTO FAIL AFP)

Harga makanan dan minuman bukan alkohol melonjak 42.3 peratus. Kos kategori hotel dan restoran meningkat 30.9 peratus.Selain itu, kos kategori perumahan melonjak 30.41 peratus manakala kos rawatan perubatan dan ubat-ubatan meningkat 42 peratus.Kenaikan harga merentasi semua jenis produk menyukarkan orang awam, terutama mereka yang bergaji rendah. -BERNAM


Lebih 500 kawasan di lapan wilayah Ukraine terputus bekalan elektrik

(Kira-kira 90 perkampungan lain di wilayah Donetsk, Kherson serta Mykolaiv juga semakin terancam susulan ketibaan musim sejuk/AFP)

KIEV, 5 Disember- Kira-kira 507 kawasan di lapan wilayah masih tiada bekalan elektrik pada Ahad setelah grid kuasa utama menjadi sasaran bedilan serangan udara Rusia sejak lebih seminggu lalu.Timbalan Menteri Dalam Negeri Ukraine, Yevgueny Yenin berkata wilayah Kharkiv paling teruk terjejas berikutan 112 perkampungan masih belum mendapat akses semula kepada bekalan kuasa elektrik."Musuh terus menyerang infrastruktur penting di Kiev. Jutaan penduduk terpaksa bergelap walaupun bekalan kuasa elektrik disambung semula secara berperingkat," katanya.Kira-kira 90 perkampungan lain di wilayah Donetsk, Kherson serta Mykolaiv juga semakin terancam susulan ketibaan musim sejuk," ujarnya lagi.Pemotongan bekalan kuasa harian di beberapa wilayah telah menyebabkan jutaan penduduk tidak boleh menggunakan alat pemanas untuk menghadapi suhu yang semakin menurun di bawah sifar darjah Celsius.

(Dengan suhu menurun di bawah sifar, serangan berulang Rusia telah menyebabkan grid tenaga Ukraine tidak menentu dan telah mengganggu bekalan kuasa  serta air kepada  rakyat Ukraine/AFP)

Dengan serangan lanjut ke atas rangkaian bekalan kuasa yang dijangka lebih meluas, rakyat Ukraine bimbang musim sejuk berpanjangan yang sukar serta isu kebanjiran pelarian perang yang kini memasuki bulan kesepuluh semakin meruncing.Pengendali tenaga swasta Ukraine DTEK berkata hampir separuh daripada grid elektrik Ukraine kekal tidak dapat beropeasi atau sama sekali musnah selepas Rusia mula menyasarkan nekalan tenaga Ukraine sejak Oktober .AFP


Ribuan penduduk berjaga-jaga letusan Gunung Semeru, lebih 2,000 orang dipindahkan

(Keadaan rumah yang diseliputi lumpur berikutan letusan gunung berapi  Semeru di kampung Kajar Kuning di Lumajang/AFP)

LUMAJANG, 5 Disember- Pasukan penyelamat memindahkan lebih ramai orang pada Isnin dari kampung berhampiran selepas letusan Gunung Semeru di Indonesia, dengan pegawai memberi amaran bahaya daripada lahar letusan gunung berapi itu.Kira-kira 2,400 penduduk kampung sudah meninggalkan kediaman mereka dan berlindung di 11 pusat pemindahan selepas gunung tertinggi di pulau Jawa utama negara itu meletus awal pagi Ahad.Jurucakap Agensi Mitigasi Bencana Indonesia, Abdul Muhari, berkata keadaan kecemasan untuk dua minggu akan datang akan terus digerakkan dan pihak berkuasa telah mengedarkan topeng percuma untuk perlindungan daripada abu di udara sambil menyediakan dapur awam untuk mangsa yang dipindahkan."Tentera, polis, pasukan penyelamat bencana tempatan dan petugas komuniti terus memindahkan penduduk di Curah Kobokan di mana abu panas dan lahar mungkin bergerak."Setakat ini jumlah mangsa yang dipindahkan ialah 2,489 orang." katanya kepada televisyen tempatan.Pada pagi Isnin, puluhan mangsa dipindahkan di daerah Lumajang berhampiran Semeru di mana kediaman mereka diselaputi abu.Terdapat penduduk yang dibenarkan kembali ke rumah masing-masing selepas letusan bagi mengambil barang-barang dan dokumen penting sebelum diarahkan kembali ke pusat perlindungan, menurut seorang wartawan AFP.Muhari berkata pemerhatian situasi semasa di Semeru pada pagi Isnin menunjukkan aktiviti gunung berapi kurang aktif tetapi beliau memberi amaran potensi bahaya daripada aliran lava yang telah sejuk selepas hujan lebat."Apa yang kami bimbang ialah aktiviti ekonomi seperti perlombongan pasir. Kami mahu memastikan laluan di mana kepulan abu panas dan lahar sejuk mungkin bergerak bebas daripada aktiviti," katanya.

(Penduduk menyelamatkan barang-barang peribadi di kediaman masing-masing berikutan letusan gunung berapi Semeru di kampung Kajar Kuning di Lumajang/AFP)

Status amaran kerajaan yang menunjukkan bahaya dari gunung berapi itu dinaikkan ke paras tertinggi pada Ahad. Ia sebelum ini berada pada paras kedua tertinggi sejak letusan besar pada Disember tahun lalu.Letusan tahun lalu itu membunuh 51 orang dan merosakkan lebih 5,000 rumah selain memaksa hampir 10,000 orang mencari tempat perlindungan.Ramai mangsa daripada bencana itu adalah pelombong pasir yang bekerja di kawasan tinggi di lereng gunung berapi.Indonesia terletak di Linkaran Api Pasifik di mana pertemuan plat benua menyebabkan aktiviti gunung berapi dan seismik yang besar. Negara kepulauan Asia Tenggaraitu mempunyai hampir 130 gunung berapi aktif.-AFP


Indonesia akan lulus undang-undang baharu haramkan seks luar nikah

(Orang ramai melintas jalan raya di tengah-tengah keadaan sibuk di Jakarta/FOTO HIASAN REUTERS)

JAKARTA, 5 Disember- Indonesia dijangka meratifikasi perubahan besar kepada Kanun Jenayahnya pada Selasa, dalam rombakan undang-undang yang dikatakan boleh mengembalikan kebebasan demokrasi dan moral polis di negara itu.Antara semakan paling kontroversi kepada akta itu adalah peruntukan menghukum seks luar nikah dengan penjara sehingga setahun, mengharamkan bersekedudukan antara pasangan belum bernikah.Semakan lain termasuk larangan menghina presiden, dan sekatan menyatakan pandangan bertentangan dengan ideologi negara, yang dikenali sebagai Pancasila.Timbalan Speaker Dewan Rakyat, Sufmi Dasco Ahmad dan Bambang Wuryanto serta Ketua Suruhanjaya Parlimen yang menyelia semakan itu, hari ini berkata bahawa Parlimen akan mengadakan sesi plenari esok untuk meratifikasi kod baharu itu.Kerajaan dan Dewan Rakyat bersetuju dengan deraf kod berkenaan, sekali gus mengetepikan halangan untuk laluannya.Selama beberapa dekad, semakan kanun keseksaan zaman kolonial negara itu mencetuskan protes besar-besaran sejak beberapa tahun kebelakangan, walaupun maklum balasnya lebih reda pada tahun ini.Parlimen merancang untuk meratifikasi deraf kod baharu pada September 2019, namun demonstrasi di seluruh negara berhubung ancaman terhadap kebebasan awam menghalang laluannya.Sejak itu, penggubal undang-undang di negara demokrasi ketiga terbesar di dunia itu mengurangkan ketegangan menerusi beberapa peruntukan yang dianggap paling menimbulkan perbalahan.Peruntukan semakan mengenai seks di luar perkahwinan dan bersekedudukan misalnya, kini menyatakan aduan berkenaan hanya boleh dibuat oleh saudara terdekat seperti pasangan, ibu bapa atau anak, manakala menghina presiden hanya boleh dilaporkan oleh presiden.

(Orang ramai memegang sepanduk protes di luar bangunan Parlimen Indonesia berhubung tindakan Indonesia yang akan meratifikasi kanun jenayah baharu/REUTERS)

Bagaimanapun, pakar undang-undang dan kumpulan masyarakat sivil berkata perubahan itu tidak cukup.Pakar undang-undang Universiti Indonesia, Bivitri Susanti, berkata Kanun Jenayah itu adalah satu langkah ke belakang yang besar bagi Indonesia."Negara tidak boleh menguruskan moral penduduknya, tugas kerajaan bukan sebagai pengadil antara Indonesia konservatif dan liberal," katanya.Tambah beliau, artikel mengenai hukum adat, menyebut perkara kufur, protes tanpa pemberitahuan dan menyatakan pandangan berbeza daripada Pancasila, semuanya bermasalah dari segi undang-undang kerana ia boleh ditafsir secara meluas.Sebaik saja disahkan, kod baharu itu akan berkuatkuasa selepas tiga tahun, apabila kerajaan dan institusi berkaitan merangka peraturan pelaksanaannya. - REUTERS


Finland kemukakan rang undang-undang keahlian NATO ke parlimen

(Menteri Luar Finland Pekka Haavisto tiba untuk mesyuarat Menteri Luar NATO pada 29 November 2022 di Bucharest, Romania. /AFP)

HELSINKI, 5 Disember- Kerajaan Finland akan mengemukakan rang undang-undang mengenai keahlian NATO kepada parlimen pada Isnin, lapor Sputnik, memetik Agensi Berita Finland STT.

Meskipun Turki dan Hungary belum mengesahkan keahlian Finland dalam perikatan itu, Finland mahu rang undang-undang itu dibahaskan dengan lebih awal di peringkat jawatankuasa parlimen.Rang undang-undang yang ditaja Kementerian Luar Finland itu telah diumumkan untuk rundingan pada 3 Nov. Pada 18 Mei – tiga bulan selepas Rusia melancarkan operasi ketenteraannya di Ukraine – Finland dan Sweden menyerahkan permohonan keahlian NATO.Hungary dan Turki antara 30 negara perikatan yang masih belum meluluskan keahlian dua calon baharu itu.Minggu lalu, Menteri Luar Finland Pekka Haavisto berkata Hungary berjanji untuk meratifikasi keahlian negara itu pada awal Februari. -BERNAMA

(Setiausaha Agung NATO Jens Stoltenberg (kanan) mengalu-alukan Menteri Luar Finland Pekka Haavisto semasa ucapan rasmi pada mesyuarat Menteri Luar NATO pada 29 November 2022 di Bucharest, Romania/AFP)


Lagi sistem hospital digodam di Perancis, pesakit terpaksa dipindahkan

VERSAILLES, 5 Disember- Sebuah hospital di Versailles, dekat Paris terpaksa membatalkan operasi dan memindahkan beberapa pesakit susulan serangan siber hujung minggu, kata kementerian kesihatan Perancis Ahad.Enam pesakit telah dipindahkan pada petang Sabtu, tiga dari unit rawatan rapi dan tiga lagi dari unit neonatal, kata Menteri Kesihatan Francois Braun, ketika dia melawat hospital.Agensi Kesihatan Serantau (ARS) berkata hospital itu telah membatalkan operasi, tetapi melakukan segala yang mungkin untuk memastikan perkhidmatan rawatan berjalan seperti biasa.Kakitangan tambahan juga terpaksa dipanggil ke unit rawatan rapi bagi membantu operasi genting di wad tersebut.Serangan siber itu telah membawa kepada "penyusunan semula atau rombakan keseluruhan hospital" tambah menteri itu.Pejabat pendakwa raya Paris telah membuka siasatan awal bagi mengenal pasti penggodam dan cubaan memeras ugut, selepas hospital memfailkan aduan rasmi pada Ahad.Selama beberapa bulan, hospital dan sistem kesihatan di Perancis telah menjadi sasaran penggodam.Menurut Braun, hospital yang sama telah mengatasi serangan siber seumpama dalam beberapa bulan kebelakangan ini.Pada bulan Ogos, hospital Corbeil-Essonnes di pinggir Paris juga menjadi sasaran, dan mengambil masa beberapa minggu untuk sistem kembali berfungsi seperti biasa.Serangan itu disusuli dengan pemerasan sebanyak AS$10 juta, kemudiannya diturunkan kepada satu atau dua juta dolar.Penggodam menetapkan tarikh akhir 23 September untuk hospital membayar wang tebusan, selepas itu mereka menyiarkan data sulit mengenai pesakit dan kakitangan hospital ke "web gelap". -AFP


Dominique Lapierre meninggal dunia pada usia 91 tahun

MARSEILLE, 5 Disember- Dominique Lapierre, seorang pengarang Perancis yang sangat meminati India dan novelnya terjual berpuluh juta salinan, sudah meninggal dunia, umum isterinya.“Pada usia 91 tahun, dia meninggal dunia kerana sakit tua,” kata Dominique Conchon-Lapierre kepada akhbar Perancis Var-Matin pada Ahad."Damai dan tenang kerana Dominique tidak lagi menderita".Dilahirkan pada 30 Julai 1931 di Chatelaillon, Lapierre telah menjual kira-kira 50 juta salinan enam buku yang ditulisnya dengan kerjasama penulis Amerika Larry Collins.Bukunya yang paling terkenal ialah "Is Paris Burning?"Buku bukan fiksyen yang diterbitkan pada tahun 1965 mengisahkan peristiwa Ogos 1944, apabila Nazi Jerman menyerahkan kawalan ibu kota Perancis, dan seterusnya diadaptasi ke layar perak oleh Francis Ford Coppola dan Gore Vidal.Novel 1985 beliau "City of Joy", tentang kesusahan seorang penarik beca di Kolkata juga merekodkan kejayaan besar buat Lapierre.Sebuah filem berkisarkan penceritaan buku tersebut telah dikeluarkan pada tahun 1992, dibintangi oleh Patrick Swayze dan diarahkan oleh Roland Joffe.Lapierre menderma sebahagian besar royaltinya daripada "City of Joy" untuk menyokong projek kemanusiaan di India.Pada tahun 2005, beliau berkata sebahagian daripada hasil filem tersebut dan sumbangan daripada pembaca digunakan untuk merawat sejuta pesakit batuk kering dalam 24 tahun serta menjaga 9,000 kanak-kanak kusta.Selepas "Is Paris Burning?", dia meneruskan kerjasama yang bermanfaat dengan Collins.Duo tersebut mengarang "Or I'll Dress You in Mourning" (1968), "O Jerusalem" (1972), "Freedom at Midnight" (1975), "The Fifth Horseman" (1980), dan thriller "Is New York Burning?"Lapierre tinggal berhampiran Collins di Saint-Tropez, kediaman mereka dipisahkan oleh gelanggang tenis.


Pengganas culik 19 jemaah masjid, tembak imam

KANO, 5 Disember- 19 orang diculik oleh sekumpulan lelaki bersenjata selepas menyerang sebuah masjid di barat laut Nigeria yang bergolak, kata polis pada Ahad.Penyerang menyerbu masjid di kampung Maigamji, di negeri Katsina, semasa solat magrib dan melakukan penculikan selepas menembak dan mencederakan imam serta seorang lagi jemaah, kata jurucakap polis tempatan Gambo Isah.“Orang-orang kami bergerak dan mengejar penyerang itu dan berjaya menyelamatkan enam daripada jemaah masjid yang diculik, manakala usaha sedang dijalankan untuk membebaskan 13 yang lain,” katanya lagi.Dua orang yang cedera sedang dirawat di hospital, tambahnya.Barat laut dan tengah Nigeria dikuasai oleh kumpulan penjenayah tempatan, yang menyerbu kampung-kampung untuk mencuri lembu, menculik untuk memeras wang tebusan dan membakar rumah selepas melakukan rompakan.Mangsa culik biasanya dibebaskan selepas wang tebusan dibayar kepada kumpulan, yang berlindung di Hutan Rugu yang luas. Ia meliputi empat negeri di barat laut Nigeria, termasuk Katsina.Bulan lalu, 15 orang terbunuh dan beberapa lagi cedera dalam siri serangan ke atas kampung di negeri jiran Kaduna, kata pihak berkuasa.Presiden Nigeria Muhammadu Buhari kini berada dalam tekanan hebat untuk menamatkan keganasan sebelum beliau melepaskan jawatannya tahun depan pada penghujung tempoh lapan tahun beliau memegang jawatan.Terdapat kebimbangan yang semakin memuncak mengenai pakatan di timur laut antara kumpulan pengganas asing dan pejuang yang melancarkan pemberontakan selama 12 tahun untuk menubuhkan pemerintahan Islam bagi menggantikan ajaran Islam asli. -AFP


Rakyat turun ke jalanan, protes kos sara hidup tinggi di Maghribi

(Penunjuk perasaan mengambil bahagian dalam perarakan anjuran gabungan Barisan Sosial Maghribimembantah "harga yang melambung tinggi, penindasan politik dan penindasan sosial", di Rabat/AFP)

RABAT, 5 Disember- Penunjuk perasaan berarak di Rabat, ibu negara Maghribi pada Ahad untuk mengecam "kos sara hidup dan penindasan yang tinggi", di tengah-tengah peningkatan inflasi dan peningkatan ketidakpuasan sosial."Rakyat mahukan harga barangan yang lebih rendah... Rakyat mahu menghapuskan despotisme dan rasuah," laung penunjuk perasaan.Wartawan menganggarkan sekitar 3,000 orang menyertai protes yang terbesar dalam beberapa bulan kebelakangan ini.Bagaimanapun polis mengeluarkan kenyataan protes hanya disertai antara 1,200 dan 1,500 orang.Kumpulan parti politik Barisan Sosial Maghribi (FSM) dan kesatuan sekerja sayap kiri dikatakan menganjurkan perhimpunan itu.Orang ramai berkumpul dari seluruh Maghribi untuk protes, yang turut mengetengahkan kes beberapa penulis blog dan wartawan yang dipenjarakan.Dilanda kesan ekonomi pandemik COVID-19 dan inflasi, paras kemiskinan kembali seperti pada 2014, kata Suruhanjaya Tinggi bagi Perancangan kerajaan dalam laporan baru-baru ini.Inflasi harga pengguna adalah 7.1% tahun ke tahun pada bulan Oktober, sebahagian besarnya disebabkan oleh lonjakan harga makanan yang dicetuskan sebahagiannya oleh kemarau berpanjangan.Tidak melatah dengan protes yang diadakan, baru-baru ini Perdana Menteri Aziz Akhannouch mempromosikan perlindungan perubatan, dengan lebih 10 juta rakyat Maghribi berpendapatan rendah mendaftar dalam beberapa minggu kebelakangan ini. -AFP

(Penunjuk perasaan mengambil bahagian dalam perarakan dianjurkan gabungan Barisan Sosial Maghribi (FSM) untuk membantah "harga barangan yang melambung tinggi, penindasan politik dan penindasan sosial", di Rabat/AFP)


Tiga maut, tanah runtuh di Colombia

(Gambar dari udara menunjukk kawasan tanah runtuh di wilayah El Ruso, perbandaran Pueblo Rico, Colombia, pada 4 Disember 2022/AFP)

BOGOTA, 5 Disember- Tiga maut dalam kejadian tanah runtuh di Colombia dan kira-kira 20 orang masih terperangkap dalam lumpur.Para penyelamat sedang mencari orang yang menaiki bas dan motosikal yang terperangkap dalam kejadian itu yang berlaku di kawasan terpencil bernama Pueblo Rico di barat laut Colombia."Sembilan diselamatkan, tiga maut dan dianggarkan 20 masih belum ditemui. Ia adalah satu tragedi," tulis Presiden Gustavo Petro di Twitter.Pegawai pertahanan awam berkata seorang daripada yang maut ialah seorang kanak-kanak perempuan berusia kira-kira tujuh tahun.Salah seorang mangsa yang terselamat berkata pemandu bas itu berjaya mengelak kejadian tanah runtuh yang paling teruk."Sebahagian daripadanya turun daripada bas dan bas dilihat bergerak ke belakang dan akhirnya terjatuh bersama lumpur," kata Andres Ibarguen kepada stesen radio Lloro Stereo.Bas itu bertolak dari bandar Cali dengan 25 penumpang, kata pegawai pertahanan awam.Musim hujan yang bermula sejak Ogos adalah yang paling teruk di Colombia dalam tempoh 40 tahun, menyebabkan kemalangan yang kini merekodkan angka korban kepada 270 orang. -AFP

(Pasukan penyelamat berjaya mengeluarkan mangsa yang tertimbus susulan tanah runtuh/AFP


Polis moral di Iran dimansuhkan

TEHRAN, 4 Disember - Selepas lebih dua bulan bergelut dengan protes gelombang tunjuk perasaan yang semakin meluas susulan kematian Mahsa Amini pada 16 September lalu, Kerajaan Iran memansuhkan pasukan polis moral di negara itu.Menurut laporan agensi berita ISNA hari ini, Peguam Negara, Mohammad Jafar Montazeri berkata polis moral tiada kaitan dengan badan kehakiman dan sudah dimansuhkan.Beliau berkata demikian pada satu persidangan agama ketika menjawab soalan seorang peserta mengani sebab polis moral dimansuhkan.Pasukan polis moral atau nama rasmi, Gasht-e Ershad, ditubuhkan ketika pentadbiran bekas Presiden, Mahmoud Ahmadinejad, dan mula melakukan rondaan pada 2006.Penubuhan unit itu bertujuan 'menyebarluaskan budaya sopan dan hijab', dengan golongan wanita diwajibkan memakai tudung.Beliau dilaporkan berkata demikian pada satu persidangan agama, ketika menjawab soalan seorang peserta mengenai sebab polis moral dimansuhkan.

Pemakaian hijab diwajibkan, empat tahun selepas revolusi pada 1979 yang menggulingkan monarki disokong Amerika Syarikat (AS) dan menubuhkan Republik Islam Iran.Namun, cara berpakaian wanita di Iran beransur-ansur berubah, terutama ketika pentadbiran bekas Presiden, Hassan Rouhani, dengan golongan itu kian biasa dilihat memakai jean ketat bersama tudung longgar dan berwarna-warni.Bagaimanapun pada Julai lalu, Presiden Ebrahim Raisi yang menggantikan Rouhani, mengarahkan semua institusi negara untuk menguatkuasakan undang-undang pemakaian tudung.Masha Amini, 22, meninggal dunia pada 16 September lalu ketika dalam tahanan polis moral kerana didakwa melanggar kod berpakaian ditetapkan bagi golongan wanita di Iran. - AFPBerita berkaitan:Iran kaji semula undang-undang wajib pakai hijab


Gunung berapi Semeru di Indonesia meletus, penduduk dipindahkan

JAKARTA, 4 Disember - Gunung berapi Semeru di Lumajang, Jawa Timur meletus pada Ahad dengan kepulan abu panas meluap sehingga 1,500 meter, menurut agensi vulkanologi Indonesia.Aliran abu panas bergerak sehingga 13 kilometer (km) ke tenggara, menyelubungi kawasan berpenduduk di bawah zon letusan dan menyekat cahaya matahari.Pihak Berkuasa Pengurusan Bencana Negara memindahkan hampir 1,979 penduduk yang tinggal di kampung berdekatan di daerah Lumanjang dan Malang ke 11 pusat perlindungan sementara.Tiada kerosakan atau kemalangan jiwa dilaporkan setakat ini.

Menurut Pusat Vulkanologi dan Mitigasi Bahaya Geologi gunung berapi itu meletus sebanyak 13 kali antara 2.46 pagi dan 12 tengah hari waktu tempatan pada Ahad.Agensi itu menaikkan status amaran gunung berapi kepada tahap IV.Penduduk dinasihatkan berada 17 km dari puncak dan harus mengetahui akan bahaya potensi aliran lava dan awan panas sehingga 19 km. Gunung Semeru adalah antara gunung berapi paling aktif di Indonesia dan puncak tertinggi di Pulau Jawa dengan ketinggian 3,676 meter.Kali terakhir gunung itu meletus pada Disember 2021, mengorbankan 69 orang manakala 104 lagi cedera. – BERNAMA